text:
Фото:
Бухгалтерия иҫәбенә һәм һалым һалыуға арналған семинар үтәсәк
Фото:
28 һәм 29 сентябрҙә Өфөлә «Бухгалтерия иҫәбе һәм автономиялы учреждениеларға һалым һалыу. Иҫәптәрҙаң бюджет планынан коммерцияға күсеү проблемалары» Республика ғәмәли семинары үткәрелә.
Ул үҙ тибын үҙгәртеүгә – автономиялы учреждениеларға күсеүгә әҙерләнгән, шулай уҡ әле үк яңы статуста эшләгән дәүләт һәм муниципаль учреждениелар етәкселәре, баш бухгалтерҙары өсөн ойошторола. Семинар сиктәрендә иҫәпкә алыу һәм һалым һалыу кеүек ҡатмарлы тармаҡ мәсьәләләрен хәл итеү тәжрибәһе ҡараласаҡ. Сарала ҡатнашыусылар ҡануниәттә планлаштырылған үҙгәрештәр тураһында мөһим мәғлүмәт аласаҡ һәм автономиялы учреждениеның финанс-хужалыҡ эшмәкәрлеген тормошҡа ашырыу менән бәйле проблемаларға бергәләп анализ яһаясаҡ.
БР Ер һәм милек мөнәсәбәттәре министрлығы матбуғат хеҙмәтенән хәбәр итеүҙәренсә, семинарҙа бер тыңлаусының ҡатнашыуы өсөн теркәү взносы 5700 һум. Сарала ике һәм унан күберәк тыңлаусы ҡатнашһа, һәр тыңлаусы ҡатнашыуға теркәү взносы 5300 һум.
Ойошма етәксеһе тарафынан ҡул ҡуйылған заявканы (347) 256-98-67 телефоны буйынса факс аша йәки E-mail: 2941334@mail.ru электрон почта адресына ебәреп теркәлергә мөмкин.


c: text/html

text:
Поездарҙа өҫкө урындар аҫтағыһынан ике тапҡырға арзаныраҡ
"Рәсәй тимер юлдары" асыҡ акционерҙар йәмғиәте быйыл 1 декабрҙән 2010 йылдың 31 мартына тиклем алыҫ араға йөрөүсе поездарҙың купе вагондарындағы өҫкө урындарға билеттарҙың хаҡын 50 процентҡа кәметә.
Был ҡарар йома, йәкшәмбе ҡуҙғалған һәм 2009 йылдың 25 декабренән 2010 йылдың 10 ғинуарына тиклем, киләһе йылдың 20 февраленән 23-өнә һәм 6 мартынан 8-енә тиклем осорҙа йөрөгән поездарға ҡағылмай.
“Рәсәй тимер юлдары” асыҡ акционерҙар йәмғиәтенең матбуғат хеҙмәте хәбәр итеүенсә, купе вагондарының өҫкө урындарына 50 процент ташлама менән билет һатып алыу өсөн уға сәфәргә сығыр алдынан кәмендә 11 көн алдан заказ бирергә кәрәк.
Шулай уҡ байрам алды һәм байрам көндәрендә, билетты ҡасан һатып алыуға ҡарамаҫтан, ҡайһы бер өҫтәмә тәғәйенләнгән поездарҙың купе һәм СВ вагондарында бөтә урындарға 50 процент ташлама яһала.

robotstxt: allowed

filter: keep


text:
Стәрлетамаҡта сүп-сар эшкәртеү буйынса пилот проекты тормошҡа ашырыла башлаясаҡ
2013 йылда Стәрлетамаҡта сүп-сар эшкәртеү буйынса пилот проекты тормошҡа ашырыла башлаясаҡ. Уны ҡалалағы ҡаты көнкүреш ҡалдыҡтары полигоны һәм сүп-сарҙы сорттарға айырыу линияһы нигеҙндә ғәмәлләштереү планлаштырыла.
— Проекттың барлыҡ ыңғай һәм кире яҡтары уны тормошҡа ашырыу барышында асыҡланасаҡ. Шуны ла әйтеп үтергә кәрәк, пилот проекты үҙенең средстволары иҫәбенә сүп-сар эшкәртеү комплексы төҙөгән инвестор ярҙамында ғәмәлләштереләсәк. Инвестициялар йәлеп итеү бурысын республика Президенты барлыҡ власть органдары алдына ҡуя һәм ул һәр район кимәлендә үтәлергә тейеш. Тирә-яҡ мөхитте һаҡлау, ҡалдыҡтарҙы утилләштереү төрлө инвестиция проекттарын тормошҡа ашырыу өсөн яҡшы йүнәлештәр булып тора, — тип һыҙыҡ өҫтөнә алды Башҡортостандың тәбиғәттән файҙаланыу һәм экология министры Илдар Һаҙыев Баймаҡта Улар аръяғы райондары башлыҡтары ҡатнашлығындағы зона кәңәшмәһендә.


text:
Республиканың өс кинотеатры федераль ярҙам аласаҡ Фото: Олег Яровиков
Республиканың өс кинотеатры федераль ярҙам аласаҡ
Республиканың өс кинотеатры федераль ярҙам аласаҡ Фото: Олег Яровиков
ӨФӨ, 2016 йыл, 30 июнь. /«Башинформ» мәғлүмәт агентлығы, Эльмира Сабирова/.
Башҡортостанда өс кинотеатр федераль ярҙам аласаҡ. Илебеҙ кинематографияһына социаль һәм иҡтисади ярҙам фонды Рәсәйҙең 100 мең кешенән кәм булған тораҡ пункттарындағы кинотеатрҙарға ярҙам күрһәтеү буйынса конкурс йомғаҡтарын баҫтырып сығарҙы.
Башҡортостан федераль ҡаҙнанан өс районда кинотеатрҙарҙы яңыртыу өсөн аҡса аласаҡ, тип хәбәр иттеләр Башҡортостан Мәҙәниәт министрлығының матбуғат хеҙмәтендә. Улар иҫәбендә Үрге Тәтешле ауылындағы киновидеоселтәре, Мәләүез ҡала мәҙәниәт һарайындағы һәм Дыуан районы Мәсәғүт ауылы Йәштәр мәҙәниәт һарайындағы кинозалдар бар.
Конкурс йомғаҡтары буйынса 1 471,7 миллион һумға 273 тораҡ пунктта 298 зал яңыртыла. Программа сиктәрендә кинозалдарҙа 45 меңдән ашыу яңы урын булдырыу ҡарала.
Башҡортостан әлеге конкурста икенсе тапҡыр еңеү яулай. Бынан алдағы бәйгелә Дүртөйлөләге — өс, Күмертауҙағы ике кинозал, шулай уҡ Благовещен, Учалы һәм Белорет ҡалаларындағы кинозалдар дәүләт ярҙамын алғайны.
Быйылғы конкурстың йомғаҡтары Кино фонды сайтында баҫылған.


text:
«500 ферма» программаһы буйынса 82 һөтсөлөк фермаһы реконструкцияланды
2012 йылдың яҙынан – «500 ферма» республика программаһы тормошҡа ашырыла башлағандан алып Башҡортостанда 82 һөтсөлөк фермаһы яңыртылды.
Уларҙың 51-е быйыл реконструкцияланды, алтауһы файҙаланыуға яңы ғына тапшырылды. Улар араһында – Ауырғазы районының «Уңыш» ауыл хужалығы производство кооперативы, Краснокама районының «Кама агрофирмаһы», «Алға тоҡомсолоҡ заводы», «Башаҡ агрофирмаһы» ауыл хужалығы производство кооперативтары, Краснокама районының «Маяҡ агрофирмаһы» һәм Яңауыл районының «Еңеү» яуаплылығы сикләнгән йәмғиәттәре малсылыҡ биналары.
БР Ауыл хужалығы министрлығының матбуғат хеҙмәтенән хәбәр итеүҙәренсә, 2012-2013 йылдарҙа 133 һөтсөлөк фермаһын һәм 1 тоҡомсолоҡ эше буйынса сервис хеҙмәте булдырыу предприятиеһын модернизациялауға 115 ауыл хужалығы предприятиеһына «500 ферма» программаһында ҡатнашыусы статусы бирелгән.
«Һөтсөлөк малсылығын үҫтереү һәм һөт етештереүҙе арттырыу. 2012-2016 йылдарҙа БР-ҙа 500 һөтсөлөк-тауар фермаһын комплекслы яңыртыу» республика маҡсатлы программаһы 2012 йылдың яҙында тормошҡа ашырыла башланы.
2013 йылдан башлап субсидиялау ставкалары артты: фермаларҙы яңынан төҙөү һәм реконструкциялау өсөн бер баш мал урынына — 35 мең һумға тиклем, капиталь ремонт барышында бәйһеҙ тотоу өсөн — бер баш мал урынына 20 мең һумға тиклем.
Бынан тыш, һауыу залдарын төҙөү-монтажлау эштәренә – 1,5 миллион һумға тиклем, һөт блоктары буйынса — 1 миллион һумға тиклем, заманса һауыу залдары һәм ирекле һауыу системаһы алыуға 2,5 миллион һумға тиклем субсидия билдәләнде.
Шулай уҡ, быйылдан алып ғилми эш һәм уҡытыу буйынса хужалыҡҡа айына 15 мең һумға тиклем ставка билдәләнде.


text:
Ауыл хужалығы министрлығы «500 ферма» программаһы буйынса консультация үткәрә
Башҡортостандың Ауыл хужалығы министрлығы «500 ферма» республика маҡсатлы программаһы буйынса консультация үткәрә. Һөтсөлөк өлкәһен комплекслы модернизациялау программаһы буйынса эшләгән ауыл хужалығы предприятиелары етәкселәрен, шулай уҡ 2014 йылда унда ҡатнашырға ниәтләнеүселәр өсөн консультациялау был аҙна һуңына тиклем барасаҡ.
Министрлыҡ белгестәренән тыш, консультацияларҙа аудитор ойошмалары вәкилдәре, Башҡорт дәүләт аграр университеты, Башҡортостан ауыл хужалығы ғилми-тикшеренеү институты ғалимдары, шулай уҡ БР буйынса Төҙөлөштә хаҡтар яһалышының төбәк үҙәге, төҙөлөш ойошмалары, техника һәм ҡорамалдар килтереүсе предприятиелары вәкилдәре ҡатнаша.
Программаны тормошҡа ашыра башлағандан алып 133 һөтсөлөк фермаһын һәм 1 тоҡомсолоҡ эше буйынса сервис хеҙмәте булдырыу предприятиеһын яңыртыуҙа 115 ауыл хужалығы предприятиеһы уның ҡатнашыусыһы исеменә эйә булды.
500 һөтсөләк-тауар фермаһын комплекслы яңыртыу программаһын тормошҡа ашырыу буйынса бүлек мәғлүмәттәренә ярашлы, объекттарҙа 186 фермала, шул иҫәптән 133 һыйыр һарайы һәм 41 быҙау аҙбары яңыртылған. Бынан тыш, дөйөм 74,0 мең кубометр күләмендә 22 силос-сенаж ҡоролмаһы төҙөлгән. 2012 йылдың яҙынан – «500 ферма» республика программаһы тормошҡа ашырыла башлағандан алып унда ҡатнашыусылар дүрт мең баш тоҡомло мал һатып алған.
Был маҡсаттарға республика бюджетынан 855 миллион һум аҡса бүленгән, уларҙың 385 миллион һумы 2012 йылда, 470 миллионы 2013 йылда үҙләштерелгән. 25 муниципаль районға һөтсөлөк-тауар фермаһын төҙөкләндереүгә 58,8 миллион һумлыҡ ярҙам күрһәтелгән. Программала ҡатнашыусылар һөтсөлөк-тауар фермаһын яңыртыуға бөтәһе 3,3 миллиард һум аҡса индергән, тип хәбәр иттеләр БР Ауыл хужалығы министрлығының матбуғат хеҙмәтенән.


text:
Башҡортостан «Китап» нәшриәте силәбеләргә китаптар алып бара
14 февралдә Силәбе өлкәһе Арғаяш ауылының район мәҙәниәт йортонда Башҡортостан «Китап» нәшриәтенең китап продукцияһының киңәйтелгән күргәҙмә-сауҙаһы үтәсәк. Нәшриәттә хәбәр итеүҙәренсә, әҙәбиәт яратыусылар өсөн Азат Абдуллиндың сәсмә әҫәре, Барый Ноғомановтың «Бәхетең һинең ҡулдарҙа» повесы, Хәйҙәр Тапаковтың, Таңсулпан Ғарипованың әҫәрҙәре, Башҡорт теленең академик һүҙлеге күп томдарҙа баҫмаһы, балалар һәм уҡыусылар әҙәбиәте, шулай уҡ төрлө милли сувенирҙар тәҡдим ителәсәк.
Күргәҙмә сәғәт 10-да башлана.


text:
Финанс ярҙамы төрҙәре буйынса эшҡыуарҙарҙан заявкалар ҡабул итеү дауам итә
Башҡортостан Республикаһының Эшҡыуарлыҡ һәм сауҙа буйынса дәүләт комитеты быйыл 1 июндән бәләкәй һәм урта бизнес субъекттарынан һәм эшҡыуарлыҡ инфраструктураһы ойошмаларынан финанс ярҙамы күрһәтеүҙең ике төрө буйынса документтар ҡабул итеүҙе туҡтатты. Был бизнестың башланғыс стадияһында субсидия биреү һәм страховкалау договорҙары буйынса страховка взностарының бер өлөшөн субсидиялаштырыу.
БР Эшҡыуарлыҡ һәм сауҙа буйынса дәүләт комитеты матбуғат хеҙмәтенән хәбәр итеүҙәренсә, дәүләт ярҙамының ҡалған төрҙәре күрһәтелә. Һүҙ бында лизинг түләүҙәренең, күргәҙмә-йәрминкә сараларында ҡатнашыу буйынса сығымдарҙың һәм энергия менән тәьмин итеү программаларын тормошҡа ашырыу һәм объекттарҙы электр селтәре хужалыҡтарына (100 киловатҡа тиклем) тоташтырыу менән бәйле сығымдарҙың бер өлөшөн субсидиялаштырыу тураһында бара.
Финанс ярҙамының күрһәтелгән төрҙәре буйынса документтар ҡабул итеүҙе тергеҙеү йәки туҡтатыу тураһында мәғлүмәт өҫтәмә рәүештә БР Эшҡыуарлыҡ һәм сауҙа буйынса дәүләт комитетының рәсми сайтында һәм «Башҡортостандың бәләкәй бизнесы» сайтында урынлаштырыласаҡ.


text:
Башҡортостанда именлек саралары көсәйтелә
Мәскәү аэропорттары кеүек Өфө халыҡ-ара аэропорты ла махсус режимда эшләүгә күсте, тине беҙгә аэропорт етәксеһе ярҙамсыһы Әмир Солтангәрәев.
Бөгөн Өфөнөң «Европа» сауҙа-күңел асыу үҙәгендәге янғында һәләк булыусы Гүзәл Булатова һуңғы юлға оҙатылды.
Өфөнөң «Европа» сауҙа-күңел асыу үҙәгендәге янғында һәләк булыусыларҙың ғаиләләренә республика бюжетынан 100-шәр мең һум матди ярҙам күрһәтеләсәк. Йәрәхәтләнгәндәргә инде 50 мең һум компенсация ҡаралған. Был хаҡта Башҡортостан президенты республика Хөкүмәтенең янғын хәүефһеҙлегенә арналған махсус ултырышында белдерҙе.
Хөкүмәт ултырышы республика Президенты тәҡдиме буйынса янғында һәләк булыусыларҙы бер минут тын тороп иҫкә алыу менән башланды.
Хәтерегеҙгә төшөрөп үтәбеҙ 22-се ғинуар «Европа» сауҙа күңел асыу үҙәгендә сыҡҡан янғында ике кешенең ғүмере өҙөлдө: 17 йәшлек ҡыҙ, уны әсәһе яңғыҙы тәрбиәләгән булла, һәм 34 йәшлек ир. Мәрхүмдең ике бәләкәй балаһы ҡалды.
Именлек талаптары теүәл үтәлһә бындай фажиғағә юл ҡуйылмаҫ ине
Башҡортостан президенты билдәләүенсә, янғын хәүефһеҙлеге өсөн яуаплы хеҙмәткәрҙәр үҙ вәкәләттәрен еренә еткереп башҡарһа, объект хужалары һаранлашмаһа һәм именлек талаптарын теүәл үтәһә бындай фажиғағә юл ҡуйылмаҫ ине. Һәләк булғандарға һәм янғында төрлө тән йәрәхәттәре алыусыларға республика ярҙам күрһәтәсәк.
Кәңәшмәлә билдәләүенсә, күмәк халыҡ йөрөүсе күпселек обьекттарҙа хәүефһеҙлек талаптары күҙәтелмәй. “Европа” үҙәгендәге янғындан һуң Рөстәм Хәмитов үҙ блогына халыҡтан Өфөләге һәм республиканың башҡа ҡалаларындағы сауҙа-күңел асыу үҙәктәрендә янғын хәүефһеҙлеге талаптарының боҙолоуы хаҡында йөҙәрләгән хәбәр алыуын әйтте.
“Европа” сауҙа үҙәгендә был беренсе генә янғын түгел тип яҙыусылар ҙа бар. Ошо айҡанлы яҡын араларҙа республиканың барлыҡ сауҙа һәм күңел асыу комплекстарында махсус тикшереүҙәр үтәсәк. “Европа” сауҙа-күңел асыу үҙәгендәге янғында ике кеше һәләк булды, 15 кеше зыян күргән, уларҙың 8-е төрлө тән йәрәхәттәре менән башҡаланың 21-се дауаханаһына һәм 18-се ҡала клиник дауаханаһының тән бешеүен дауалау үҙәгенә оҙатыла.
Өфөләге янғынның Мәскәүҙәге фажиға менән уртаҡ яҡтары бар
Өфөлә Мәскәүҙәге террор ғәмәле менән Өфөләге террор ғәмәленең уртаҡ яҡтары бар тип әйтеүседәр арта бара. Сөнки ике осраҡта ла шартлау яңғыраған. Шуға ла халыҡ араһында еңелсә ҡурҡыу тойғоһо ла бар.
Шартлау тураһындағы мәғлүмәтте дауаханала ятыусы Рөстәм Ғүмәров та раҫлай. Рөстәм Ғүмәровҡа 27 йәш, ул янғындың тап уртаһына эләгә. Ут эсенән сығып өлгөрә, әммә янғындан уның тәненең өстән бер өлөшө, айырыуса башы, күҙе, аяҡ һәм ҡул бармаҡтары ныҡ зыян күрә. Әле ул 18-се ҡала клиник дауаханаһының тән бешеүен дауалау үҙәгендә реанимацияла ята.
Табиптар Рөстәм Ғүмәровтың хәлен айырыуса ауыр тип баһалай, пациент әлегә шоктан сыға алмай, әммә яҡын көндәрҙә уның хәле бер аҙ яҡшырыу менән айырым бүлмәгә күсереү ҡарала. Һаулыҡ һаҡлау министрлығы мәғлүмәттәре буйынса башҡа пациенттарҙың хәле сағыштырмаса яҡшы һәм уларҙың күбеһе ошо көндәрҙә үк өйҙәренә ҡайта аласаҡ.
Домодедоволағы террор ғәмәлендә йәрәхәтләнеүселәр араһында Башҡортостандан Октябрьский ҡалаһынан 47 йәшлек Андрей Ермоленко ла бар. Ул Мәскәүҙең 13-сө ҡала клиник дауаханаһының травмотология бүлегенә һалынған. Беҙ Андрейҙың улы менән һөйләштек. Уның хәле уртаса тип баһалана.


text:
Өфөлә яңы төҙөлгән йорттарға хаҡтарҙың төшөүе теркәлгән Фото: Олег Яровиков
Өфөлә яңы төҙөлгән йорттарға хаҡтарҙың төшөүе теркәлгән
Өфөлә яңы төҙөлгән йорттарға хаҡтарҙың төшөүе теркәлгән Фото: Олег Яровиков
ӨФӨ, 2016 йыл, 4 октябрь. /«Башинформ» мәғлүмәт агентлығы, Ольга Мортазина/.
«Фатирҙар донъяһы» ресурсы мәғлүмәттәре буйынса, өсөнсө кварталда Өфөлә яңы төҙөлгән йорттарға хаҡтарҙың төшөүе теркәлгән. Беренсел баҙарҙа бер квадрат метрҙың уртаса хаҡы 11 процентҡа төшкән һәм 56,5 мең һум тәшкил иткән. Фатирҙың уртаса хаҡы дүрт процентҡа тиерлек кәмегән һәм 3,7 миллион һум тәшкил иткән.
Быйыл ғинуар айында беренсел торлаҡҡа хаҡтарҙың төшөүе биш процент сиктәрендә теркәлгән. Ул саҡта эксперттар төҙөүселәрҙең артабан да кәметеү өсөн резервтары юҡ тип иҫәпләй ине. Ысынлап та, йыл башынан үҫеш һиҙелә: дөйөм алғанда, һәр квадрат метр өсөн плюс 1,8 процент һәм уртаса фатир өсөн плюс 2,2 процент.
Уҙған кварталда Мәскәүҙә яңы төҙөлгән йорттарға хаҡ 11 процентҡа тиерлек төштө: хәҙер бер квадрат метр өсөн 227,6 мең һәм уртаса фатир өсөн 18,9 миллион һум кәрәк. Икенсе урында — Санкт-Петербург: бер квадрат метр өсөн 108,2 мең һәм уртаса фатир өсөн 7 миллион һум. Ғәҙәттәгесә, иң арзан ҡала — Магнитогорск, унда фатирҙың хаҡы уртаса 15, йыл башынан 23 процентҡа артҡан (бер квадрат метр өсөн 30,5 мең һәм фатир өсөн 1,5 миллион һум).
«Төбәктәрҙә хаҡтарҙы тикшереү күсемһеҙ милек баҙарында төрлө йүнәлештәге хәрәкәтте күрһәтте. Ҡайһы бер ҡалаларҙа торлаҡҡа хаҡ арта, икенселәрендә төшә. Мәҫәлән, Сочиҙа, Калининградта, Архангельскиҙа, Мәскәү янында ҡиммәтләнә, шул уҡ ваҡытта Ырымбурҙа, Түбәнге Тагилда, Липецкиҙа, Новокузнецкиҙа арзаная», — тип йомғаҡ яһаны аналитиктар.


text:
«Өфө» универмагы алдындағы майҙанда балалар өсөн байрам үткәрелә
1 июндә төшкө сәғәт 2-нән киске 5-кә тиклем «Өфө» универмагы алдында Халыҡ-ара балаларҙы яҡлау көнөнә арналған байрам сараһы үткәрелә. «Аркада» идара компанияһының меркетинг һәм реклама департаментынан хәбәр итеүҙәренсә, балаларҙы шаян аниматорҙар, татлы мамыҡ, попкорн, «Мосигра.Уфа» компанияһынан өҫтәлдә мауыҡтырғыс уйындар, һауа шарҙары һәм ыңғай тәьҫораттар көтә.
Ошо уҡ көндө киске 6-ла «Каруанһарай» сауҙа комплексында «Йөрәккә яҡын алып» социаль фотоһүрәттәр конкурсын асыу тантанаһы үтәсәк. Ул 2012 йылда Башҡортостан Республикаһында Имен бала саҡ һәм ғаилә ҡиммәттәрен нығытыу йылына арналған.
Йәмғиәттең иғтибарын киҫкен социаль мәсьәләләргә йәлеп итеү сараның төп маҡсаты иҫәпләнә. Был проблемалар иҫәбендә ташландыҡ балалар, инвалидтар, пенсионерҙар, ветерандарҙың проблемалары, ғаиләнең әҡлаҡи нигеҙҙәре күрһәтелгән.


text:
Юрий Шевчуктың пенсияға сыҡҡас баш ҡаланың ҡайһы районында йәшәйәсәге билдәле булды Фото: Олег Яровиков
Юрий Шевчуктың пенсияға сыҡҡас баш ҡаланың ҡайһы районында йәшәйәсәге билдәле булды
Юрий Шевчуктың пенсияға сыҡҡас баш ҡаланың ҡайһы районында йәшәйәсәге билдәле булды Фото: Олег Яровиков
ӨФӨ, 2016 йыл, 4 февраль. /«Башинформ» мәғлүмәт агентлығы, Ләйлә Аралбаева/.
Легендар музыкант, «ДДТ» төркөмө лидеры Юрий Шевчук пенсияға сыҡҡас Өфөнөң Архиерейка районында йорт һатып алып, шунда йәшәргә хыяллана. «Аргументы и факты» гәзитенең төбәк ҡушымтаһы хәбәрсеһе Светлана Истомина интервьюла музыкантҡа ошо хаҡта иҫкә төшөрҙө.
«Беҙҙә көрсөк, һумдың баһаһы төшә, хеҙмәт хаҡы кәмей. Шуға күрә был хыялымды тормошҡа ашырыу байтаҡ ваҡыт кәрәк», — тип яуапланы Шевчук.
Музыкант «Күңел асыу сараларын ойоштороу һәм үткәреү эшмәкәрлеге тураһында…» яңы закон проектына ҡарата һәм мөһим мәсьәләләргә үҙ фекерен белдерҙе.
Бөгөн музыкант Өфөгә килде. Иртәгә, 5 февралдә, «Өфө уттары» күңел асыу комплексында Юрий Шевчук дуҫы, «ДДТ» төркөмөнөң тәүге составында ҡатнашыусы Рөстәм «Бабай» Асанбаевҡа ярҙам итеү маҡсатында ойошторолған хәйриә концертында сығыш яһай. Концертта баш ҡаланың «Outrider», «Boogie Band» һәм «The Donuts» төркөмдәре ҡатнаша. Концерттан килгән аҡса ауыр сирле Рөстәм Асанбаевты реабилитациялау курсына китәсәк. Билеттар «Өфө уттары» күңел асыу комплексы кассаларында һатыла. Телефондар: 290-86-90, 290-86-86.


text:
Башҡортостанда Президент шыршыһы 23 декабрҙә Йәштәр һарайында үткәрелә Фото: Олег Яровиков
Башҡортостанда Президент шыршыһы 23 декабрҙә Йәштәр һарайында үткәрелә
Башҡортостанда Президент шыршыһы 23 декабрҙә Йәштәр һарайында үткәрелә Фото: Олег Яровиков
Башҡортостан президенты Рөстәм Хәмитов «Башҡортостан Республикаһында Яңы 2014 йылды байрам итеү тураһында» Указға ҡул ҡуйҙы, тип хәбәр иттеләр төбәк башлығы матбуғат хеҙмәтендә. Документҡа ярашлы, Республика ойоштороу комитеты составы раҫланды. Район һәм ҡала хакимиәттәре, профсоюз һәм башҡа йәмәғәт берләшмәләре менән берлектә ойоштороу комитетына мәғариф һәм мәҙәниәт учреждениеларында, ҡала һәм ауылдарҙа Яңы йылды байрам итеүгә арналған саралар әҙерләп үткәреүҙе тәьмин итергә ҡушылды.
Указға ярашлы, 23 декабрҙә Башҡорт дәүләт аграр университетының Йәштәр һарайында Президент Яңы йыл шыршы байрамы үткәреләсәк. Башҡортостан ҡалаларынан һәм райондарынан байрамға дөйөм белем биреү учреждениеларының уҡыу алдынғылары, предмет олимпиадаларында һәм спорт ярыштарында еңеүселәр, художестволы үҙешмәкәрлек фестивалдәре лауреаттары, хәрби бурысын үтәгәндә һәләк булған хәрби хеҙмәткәрҙәр һәм эске эштәр органдары хеҙмәткәрҙәре балалары, шулай уҡ күп балалы аҙ тәьмин ителгән ғаиләләрҙән балалар иҫәбенән уҡыусылар саҡырыласаҡ .
Ойоштороу комитетына күп балалар ҡатнашлығында Яңы йыл сараларын үткәргәндә йәмәғәт тәртибен һаҡлауҙы, янғын хәүефһеҙлеген, медицина персоналының дежур итеүен, шулай уҡ ойошҡан рәүештә балаларҙы килтергәндә именлекте тәьмин итергә ҡушылды.
Киң мәғлүмәт сараларында байрам сараларын киң яҡтыртыу ойоштороласаҡ, Яңы йыл байрамдары һәм мәктәп каникулдары ваҡытында балалар өсөн мәҡәләләр һәм тапшырыуҙар циклы әҙерләнәсәк.
Республиканың Финанс министрлығына Президент Яңы йыл шыршыһын әҙерләү һәм үткәреү, унда ҡатнашыусыларҙың «Салют» санаторийында өс көнлөк ялын ойоштороу буйынса сараларҙы, биш һәм унан күберәк бала тәрбиәләгән ғаиләләрҙән 14 йәшкә тиклемге балаларға Президент Яңы йыл бүләктәре һатып алыу менән бәйле сығымдарҙы финанслауҙы тәьмин итергә йөкмәтелде. Шулай уҡ һөнәри белем биреү ойошмаларында уҡыған етем һәм ата-әсә ҡарауынан мәхрүм ҡалған балаларға матди ярҙам күрһәтергә ҡушылды.
Район һәм ҡала хакимиәттәренә үҙҙәренең һәм йәлеп ителгән средстволар иҫәбенә инвалид балаларға, балалар йорттарында, социаль приюттарҙа һәм интернаттарҙа тәрбиәләнгән етем һәм ата-әсә ҡарауынан мәхрүм ҡалған балаларға яңы йыл бүләктәре тапшырыуҙы тәьмин итергә тәҡдим ителде.


text:
Рөстәм Хәмитов йәштәрҙе хәрби хеҙмәткә әҙерләгәндәре өсөн муниципалитет башлыҡтарына рәхмәт белдерҙе
Башҡортостан Президенты Рөстәм Хәмитов йәштәргә хәрби-патриотик тәрбиә биреү һәм уларҙы хәрби хеҙмәткә әҙерләү буйынса әүҙем эш алып барыуҙары, шулай уҡ 2009 йылда Рәсәй Федерацияһында хәрби иҫәпте иң яҡшы ойоштороу буйынса сморт-конкурстағы юғары күрһәткестәре өсөн республиканың бер нисә муниципаль берәмектәре етәкселәренә рәхмәтен белдерҙе.
Рәсәй Ҡораллы көстәренең хәрби идара органдары, хәрби комиссариат бүлексәләре, ил субъекттарының башҡарма власть органдары, урындағы үҙидара органдары менән үткәрелгән хәрби иҫәпте иң яҡшы ойоштороуға смотр-конкурс йомғаҡтары буйынса Башҡортостан Республикаһы 2009 йылда беренсе урын алды.
«Һеҙҙең был мөһим эшкә яуаплы ҡарашығыҙ илдең оборона һәләтен нығытыу, уның Ҡораллы Көстәренең хәрби әҙерлеген күтәреү мәсьәләләрен уңышлы хәл итеүгә нигеҙ булып тора», — тиелә Башҡортостан Президентының Рәхмәт хатында.
БР Президентынан Рәхмәт хаты алдылар:
Вәхит Әбдрәхимов — Стәрлетамаҡ ҡалаһы ҡала округы хакимиәте башлығы;
Ирек Сафин — Ҡырмыҫҡалы районы муниципаль район хакимиәте башлығы;
Хәйҙәр Шаһиев — Стәрлетамаҡ районы муниципаль район хакимиәте башлығы;
Салауат Бәхтийәров — Өфө ҡалаһы ҡала округының Совет районы хакимиәте башлығы;
Владимир Дмитрюк — Өфө ҡалаһы ҡала округының Октябрь районы хакимиәте башлығы;
Илдус Әбсәләмов — Архангел районы муниципаль районының Арх-Латыш ауыл советы ауыл биләмәһе хакимиәте башлығы;
Ғәйнулла Дәминов — Мәләүез районы муниципаль районының Нөгөш ауыл советы ауыл биләмәһе хакимиәте башлығы;
Сергей Федоров — Белорет районы муниципаль районының Ломовка ауыл советы ауыл биләмәһе хакимиәте башлығы;
Светлана Чугунова — Стәрлетамаҡ районы муниципаль районының Казадаевка ауыл советы ауыл биләмәһе хакимиәте башлығы.
Рәсәй Федерацияһының оборона министры Анатолий Сердюков бойороғо менән республиканың хәрби комиссариаты бүлеге начальнигы урынбаҫары А.Р.Бикмәтов Почет грамотаһы менән бүләкләнде, БР хәрби комиссариат бүлегенең Стәрлетамаҡ һәм Стәрлетамаҡ районы буйынса бүлексәһе начальнигы ярҙамсыһы Е.М.Григорьеваға, Белорет һәм Белорет менән Бөрйән райондары буйынса бүлексәнең начальник ярҙамсыһы Н.Н.Домнинаға, Ҡырмыҫҡалы һәм Архангел райондары буйынса бүлексәнең начальник ярҙамсыһы Д.А. Йәрмөхәмәтоваға рәхмәт белдерелде.


text:
Өфөлә Рәсәйҙә техник көйләүҙе үҙгәртеп ҡороу мәсьәләләре тикшереләсәк
Бөгөн, 29 сентябрҙә, Өфөлә «Рәсәй Федерацияһында техник көйләү реформаһын тормошҡа ашырыу мәсьәләләре» ғилми-ғәмәли конференцияһы үтәсәк. Ул министрлыҡ, ведомство һәм ойошмалар етәкселәренең техник көйләү, стандартлаштырыу, сифат менеджменты өлкәһендәге белем кимәлен күтәреү маҡсатында Башҡортостан Республикаһының Стандартлаштырыу, метрология һәм һынауҙар үҙәге менән ойошторолған.
Конференцияла Бөтә Рәсәй сифат ойошмаһы президенты Геннадий Воронин, Бөтә Рәсәй Сертификация ғилми-тикшеренеү институтының генераль директоры Виля Версан, республика министрлыҡтары һәм ведомстволары етәкселәре ҡатнашасаҡ.
Конференция Башҡортостандың Сәнәғәт һәм инновацион сәйәсәт министрлығында үтәсәк.


text:
«Ижтимағи электрон гәзит» уҡыусыларының һорауҙарына Юрий Дудников яуап бирәФото: Андрей Старостин
«Ижтимағи электрон гәзит» уҡыусыларының һорауҙарына Юрий Дудников яуап бирә
«Ижтимағи электрон гәзит» уҡыусыларының һорауҙарына Юрий Дудников яуап бирәФото: Андрей Старостин
12 декабрҙә «Ижтимағи электрон гәзит» (www.i-gazeta.com) сайтында Тәбиғәттән файҙаланыу өлкәһендә күҙәтеү буйынса Федераль хеҙмәттең БР буйынса идаралығы етәксеһе Юрий Дудниковтың онлайн-конференцияһы бара.
Урындағы ваҡыт менән 11-ҙән 12-гә тиклем «Ижтимағи электрон гәзит» сайтына ингән һәр кеше, «Һорау бир!» бүлегендәге тейешле форманы тултырып, уға мөрәжәғәт итә ала. Төшкө 12-лә һорауҙар ҡабул итеү туҡтатыласаҡ.
Интернет ҡулланыусылар өсөн i-gazeta.com сайтынан видеотрансляция«Башинформсвязь» асыҡ акционерҙар йәмғиәтенең техник ярҙамында бойомға ашырыла.
Юрий Дудниковтың интернет-берләшмә менән аралашыуы «Ижтимағи электрон гәзит» сайтында һәм «Башинформ» мәғлүмәт агентлығының яңылыҡтар теҙмәһендә лә сағылыш табасаҡ.
Рендеринг һәм конвертациянан һуң «Ижтимағи электрон гәзит» сайтында онлайн-конференциянан тулы видеоотчет биреләсәк.


text:
Башҡортостандан йәш химик Нью-Йоркта үткән олимпиадала алтын миҙал яуланы
ӨФӨ, 2016 йыл, 23 июнь. /«Башинформ» мәғлүмәт агентлығы, Эльмира Сабирова/.
Башҡортостандан йәш химик Нью-Йоркта үткән Халыҡ-ара проект олимпиадаһында алтын миҙал яуланы. Республика башҡорт-лицей интернатының туғыҙынсы класын тамамлаған Арыҫлан Сәлихов «Фән» категорияһында еңеүсе булды. Уның бактерияларға ҡаршы хитозан пленкаһы тураһында ғилми тикшеренеүе 260-тан ашыу проект араһынан иң яҡшы унау иҫәбенә инде. Эш лицей-интернаттың химия уҡытыусыһы Айнур Ғүмәров һәм химия фәндәре докторы, Башҡорт дәүләт университеты профессоры Елена Кулиш етәкселегендә башҡарылған.
Нью-Йорк университеты кампусында үткән олимпиадала 69 илдән 850 уҡыусы ҡатнашҡан. Genius Olympiad фән, бизнес, сәнғәт, дизайн, эссе категориялары буйынса уҙғарыла.
Алтын миҙал менән бергә уҡыусыға Нью-Йорк университетында белем алыуға сертификат тапшырылды, тип хәбәр иттеләр республика Мәғариф министрлығының матбуғат хеҙмәтендә.


text:
Бер көн эсендә Башҡортостанда 400-ҙән ашыу кеше бушлай юридик ярҙам алған
Көн элгәре 400-ҙән ашыу кеше Башҡортостанда бушлай юридик ярҙам алған. 30 ғинуарҙа Рәсәй Юристар ассоциацияһы бөтә ил буйынса традицион Бушлай юридик ярҙам көнө үткәрҙе.
РФ Дәүләт Думаһының Граждандар, енәйәт, арбитраж һәм процессуаль ҡануниәт буйынса комитеты рәйесе, Рәсәй Юристар ассоциацияһы рәйесе Павел Крашенинников, Ассоциация Бушлай юридик ярҙам көнөн дүртенсе тапҡыр үткәрә, тип билдәләне.
— Бөгөн консультацияларҙың күп өлөшөн һайлаусы хоҡуҡтарына арнарға тура килә, — тине ул. — Быға ғәжәпләнергә түгел: яңы ғына Дума һайлауҙары үтте, әле тулы көсөнә президент һайлауҙарына әҙерлек бара. Граждандарыбыҙҙың хоҡуҡи белемлелеген арттырыу — Рәсәй Юристар ассоциацияһы эшендәге мөһим өҫтөнлөктәрҙең береһе. Был проектты беҙ һан яғынан да, сифат яғынан да артабан үҫтерергә ниәтләйбеҙ. Ҡабул итеүҙәрҙе арттырыу менән бергә Ассоциация граждандарҙы үҙенең интернет-порталы аша видео ярҙамында консультациялау программаһын әҙерләне. Был халыҡҡа хоҡуҡи ярҙам алыуҙы еңелләштерәсәк.
30 ғинуарҙа бөтә ил буйынса 800-ҙән ашыу йәмәғәт ҡабул итеү бүлмәһе эшләне. Уларҙа ике меңгә яҡын квалификациялы юрист консультация бирҙе. Бынан алдағы ошондай уҡ сараларҙа Рәсәйҙә һәр төрлө мәсьәләләр буйынса 25 мең самаһы консультация үткәрелгән булған.
Башҡортостанда Бушлай юридик ярҙам көнө Ассоциацияның урындағы 14 бүлексәһендә ойошторолған, 200-ләгән квалификациялы адвокат, нотариус, корпоратив юрист, суд приставтары, юридик вуз уҡытыусылары, прокурорҙар, Росреестр һәм БР буйынса Ер-кадастр палатаһы хеҙмәткәрҙәре консультация хеҙмәттәре күрһәткән.
Яҡынса һөҙөмтәләргә ҡарағанда, бер көн эсендә Башҡортостанда 400-гә яҡын граждан юридик ярҙам алған. Ҡағиҙә булараҡ, ветерандарға, пенсионерҙарға, инвалидтарға, эшһеҙ ҡалғандарға, бюджет өлкәһе хеҙмәткәрҙәренә, бәлиғ булмағандарға, студенттарға, хәрби хеҙмәткәрҙәргә, сит ил граждандарына һәм гражданлығы булмаған шәхестәргә бушлай юридик ярҙам күрһәтелгән.


text:
Республикала актер Хәмит Яруллин хаҡында «Ҡаратау шоңҡары» фильмының премьераһы булды
ӨФӨ, 2016 йыл, 2 март. /«Башинформ» мәғлүмәт агентлығы, Ләйлә Аралбаева/.
Салауат районының Малаяҙ ауылында «Ҡаратау шоңҡары» фильмының премьераһы булды. Документаль таҫма танылған актер — 2015 йылда арабыҙҙан киткән Башҡортостандың халыҡ, Рәсәйҙең атҡаҙанған артисы Хәмит Яруллиндың тормошона һәм ижадына бағышланған.
Фильмды актер һәм уның тормош иптәше, Дәүләт халыҡ бейеүҙәре ансамбле солисы Зилара Әйүпова иҫән сағында уҡ Зөһрә Бураҡаеваның сценарийы буйынса «Башҡортостан» киностудияһы режиссеры һәм операторы Радик Килмәмәтов төшөргән. «Беҙ уны Хәмит Яруллиндың тыуған ауылы — Ахунда төшөрҙөк. Ҡыҙғанысҡа ҡаршы, актерға фильмдың бер киҫәген генә күрергә насип булды», — тип хәбәр итте Зөһрә Бураҡаева.
Сараны Салауат Юлаев музейы директоры Зилә Садиҡованың башланғысы буйынса Салауат районы хакимиәте әҙерләгән. Фильмды ҡарарға Малаяҙ ауылындағы балалар сәнғәт мәктәбе, Балалар ижады йорто тәрбиәләнеүселәре һәм сәнғәт һөйөүселәр йыйылды. Шулай уҡ Башҡортостандың халыҡ артисы Хәмит Яруллиндың туғандары, район хакимиәте башлығы урынбаҫары Владислав Килдейәров, Башҡорт драма театры артистары Светлана Хәкимова һәм Әхәт Хөсәйенов килде. Фильм менән режиссер Радик Килмәмәтов үҙе таныштырҙы.


text:
Элеваторҙар яңы иген уңышын ҡабул итә башланы
Башҡортостан элеваторҙары һәм ашлыҡ ҡабул итеү пункттары яңы иген уңышын ҡабул итергә әҙер, тип хәбәр иттеләр БР Ауыл хужалығы министрлығында. Ямғырҙар яуыуы ихтималлығын иҫәпкә алып, бында иген елгәргестәр ҙә әҙерләнгән. Ауыл хужалығы министрлығының 17 августағы оператив мәғлүмәттәренә ярашлы, 800 мең тонна яңы иген уңышы һаҡлауға һалынған да инде.
Иген ҡабул итеү предприятиелары өсөн 2011 йылғы ашлыҡты ҡабул итеү, киптереү, эшкәртеү һәм һаҡлауға хаҡтар билдәләнгән. Ауыл хужалығы тауарҙары етештереүселәренең игенен күпселек элеваторҙар декабрь-ғинуарға тиклем бушлай һаҡларға әҙер.


text:
Рәсәйҙә хаттар һәм бандеролдәр ҡыйбатланды
Тарифтар буйынса федераль хеҙмәт почта корреспонденцияһы ебәреүгә яңы тарифтарҙы раҫланы. Бында «Рәсәй Почтаһы» федераль дәүләт унитар предприятиеһының почта карточкалары, хаттар һәм бандеролдәр ебәреү хеҙмәттәре тураһында һүҙ бара, тип хәбәр ителә ведомствоның сайтында.
Хәҙер ябай почта карточкаһы ебәреү өсөн әүәлге 8 һум 50 тин урынына 9 һум 20 тин түләргә тура киләсәк. 20 грамға тиклем ауырлыҡтағы ябай хат — 13 һумға (элек 11 һум 80 тин ине), 100 грамға тиклем ауырлыҡтағы ябай бандероль 27 һум 20 тингә (25 һум 40 тин урынына) төшәсәк. 20 грамға тиклем ауырлыҡтағы заказлы хат ебәреү әүәлге 26 һум урынына 28 һум 50 тин тора.
Хаҡы күрһәтелгән хат ебәреүгә хаҡ үҙгәрмәгән: ул баһалау хаҡының тулы һәм тулы булмаған һәр һумы өсөн өс тинде тәшкил итә.


text:
Борис Мелкоедов: Матбуғатҡа яҙылыу күҙалланған кимәлдә ҡалды
Рәсәй матбуғаты көнөндә, 13 ғинуарҙа, Башҡортостан Республикаһы Элемтә һәм киң коммуникациялар министрлығы ведомство ойошмалары етәкселәренең оператив кәңәшмәһе булды. Кәңәшмәлә министрлыҡ хеҙмәткәрҙәре, полиграфия комбинаттары һәм типография етәкселәре, республика гәзит һәм журналдарының баш мөхәррирҙәре ҡатнашты.
2011 йылдың тәүге ярты йыллығына матбуғатҡа яҙылыу кампанияһына йомғаҡ яһау фекер алышыуҙа төп тема булды. БР элемтә һәм киң коммуникациялар министры Борис Мелкоедов билдәләүенсә, әлеге кампания административ баҫым яһамай алып барылыуға ҡарамаҫтан, баҫма матбуғатҡа яҙылыу күҙалланған кимәлдә ҡалды.
Матбуғат баҫмалары мөхәррирҙәре билдәләүенсә, медиа-киңлек үҫешенең төп тенденцияларының береһе – уҡыусыларҙың гәзит-журналдарҙы Интернет-сайттарҙа уҡыуға күсеүе. Ҡайһы бер баҫмалар гәзиттең электрон версияһына яҙылыуҙы индерә башланы. Электрон версия баҫма матбуғатҡа ҡарағанда һиҙелерлек түбән хаҡта. Мәҫәлән, “Октябрьский нефтяник” гәзитенең электрон төрөнә бөгөн 50 кеше яҙылған да инде. Тәүлегенә уның сайтына 500 кеше инә.
Министрлыҡтың баҫма киң мәғлүмәт саралары бүлеге хәбәр итеүенсә, министр электрон архивты формалаштырыу өсөн ваҡытлы матбуғаттың электрон төрҙәренә яҙылыу системаһына гәзит-журналдарҙың мотлаҡ даналарының электрон формаһын тапшырыуҙы индереү бурысын ҡуйҙы.
Министр урынбаҫары Марат Ғәзизов 2011 йылдың тәүге кварталының киң мәғлүмәт саралары баҙарында һәм Башҡортостан гәзит уҡыусылар араһында маркетинг һәм социологик тикшеренеүҙәр үткәрергә тәҡдим итте. Шул саҡта, уның фекеренсә, ваҡытлы матбуғатты ҡыҙыҡлыраҡ сығарыу һәм яңы уҡыусылар йәлеп итеү мөмкинлеге буласаҡ.


text:
Республика парламентының пленар ултырышы үтә
Өфөлә Башҡортостан Республикаһының бишенсе саҡырылыш Дәүләт Йыйылышың III ултырышы үтә. Көн тәртибендә 57 мәсьәлә билдәләнгән.
«Хөкүмәт сәғәте» сиктәрендә Мәғлүмәт технологиялары буйынса агентлыҡ етәксеһе Илдар Ямаловтың сығышы планлаштырылған. Депутаттар шулай уҡ ҡайһы бер закон проекттарын ҡараясаҡ.
2014 йылға һәм 2016 йылға тиклем план осорона республика бюджеты икенсе һәм һуңғы уҡыуҙа ҡараласаҡ. Беренсе уҡыуҙан һуң уға ҡайһы бер үҙгәрештәр индерелде. Атап әйткәндә, федераль бюджеттан планлаштырылған керемдәр иҫәпкә алынды. Дефицитты кәметеүгә өлгәшелде, ул хәҙер 15 миллиард һумға тигеҙ. Закон проектының тәҡдим ителгән версияһында табыш өлөшө 123 921 105,9 мең һум тәшкил итә, сығым — 138 921 105,9 мең һум.
Депутаттар бөгөн БР Дәүләт Йыйылышы – Ҡоролтай Регламентына өс кешенән торған депутат төркөмдәре төҙөү хоҡуғы биреүсе төҙәтмәләрҙе ҡараясаҡ. Әлеге ваҡытта парламенттың алты депутаты фракцияларҙың береһендә лә тормай, шуға күрә улар үҙ депутат берләшмәһен ойоштора ала.
«Башҡортостан Республикаһында граждандарҙың мөрәжәғәттәре тураһында» законға өҫтәмәләр индереләсәк. «Урындағы үҙидара органдарына Башҡортостан Республикаһының айырым дәүләт хоҡуҡтарын биреү тураһында» законға индерелгән үҙгәрештәргә ярашлы, урындағы власть органдары мал зыяраттары булдырыу буйынса функцияларҙы үҙҙәренә алырға тейеш.
Ултырышта беренсе уҡыуҙы үткән ҡайһы бер федераль закон проекттары ҡараласаҡ.
Ғәмәлдәге закондарға индерелгән үҙгәрештәргә ярашлы, опекундарға баланы аҫырауға, инвалид баланы йәки сәләмәтлек мөмкинлектәре сикләнгән баланы ҡарауға аҡсалата түләүҙәр күләме арттырыласаҡ. Арттырыуҙы 2014 йылдың 1 ғинуарынан индерергә планлаштырыла.
Депутаттар шулай уҡ «Ветерандар тураһында» федераль законға үҙгәрештәрҙе тикшерәсәк. «Балаһы булған ғаиләләргә дәүләт ярҙамы буйынса өҫтәмә саралар тураһында» федераль законға үҙгәрештәр индереү тураһында закон проекттары менән әсәлек капиталы средстволарын ҡулланыу мөмкинлектәре киңәйтелә.
Ултырыштың көн тәртибенә индерелгән күп кенә мәсьәләләр Йәштәр йәмәғәт палатаһы эшмәкәрлегенә бәйләнгән. Йәш парламентарийҙар депутаттар корпусы алдында ике йыллыҡ эше тураһында отчет бирәсәк. Бынан тыш, ҡануниәтселәргә Йәштәр йәмәғәт палатаһы тураһында положениеға төҙәтмәләрҙе, шулай уҡ яңы саҡырылыш Йәштәр йәмәғәт палатаһы ағзалығына кандидатураларҙы ҡарарға кәрәк.
Һәр ваҡыттағыса пленар ултырышта депутаттар Башҡортостан Республикаһы айырым суд участкаларының мировой судьялары вазифаһына кандидатураларҙы ҡараясаҡ.


text:
Просмотров: 393
Название mp3: Атай йорты
Исполнитель: Файзуллин В
Добавлено: 2017-01-01
Длительность: 04:17
Ҡоштар кеуек ояһына ҡайтайыҡ атай йортона,
Йылы әсәй ҡарашына, ауылдаштар араһына
Атай йорто, атай йорто беҙ бәүелгән наҙлы бишек,
Беҙ бәүелгән наҙлы бишек,
Таралһаҡ та төрлө яҡҡа, таралһаҡ та төрлө яҡҡа асыҡ әле бында ишек
Ишек алдарында сирәм, баласағым шунда күрәм,
Һыу буйҙарындағы талдар шундай күркәм, шундай күркәм
Атай йорто, атай йорто беҙ бәүелгән наҙлы бишек,
Беҙ бәүелгән наҙлы бишек,
Таралһаҡ та төрлө яҡҡа, таралһаҡ та төрлө яҡҡа асыҡ әле бында ишек.
Атай йорто беҙгә кәрәк, ул һәр ваҡыт беҙгә терәк,
Мең хәсрәттәр елгә оса, йортҡа ҡайтып сәйҙәр эсһәк
Атай йорто, атай йорто беҙ бәүелгән наҙлы бишек,
Беҙ бәүелгән наҙлы бишек,
Таралһаҡ та төрлө яҡҡа, таралһаҡ та төрлө яҡҡа асыҡ әле бында ишек.


text:
Күгәрсен районында журналистарға Шәһит Хоҙайбирҙин исемендәге премияны тапшырҙыларФото: Наил Акмеев
Күгәрсен районында журналистарға Шәһит Хоҙайбирҙин исемендәге премияны тапшырҙылар
Күгәрсен районында журналистарға Шәһит Хоҙайбирҙин исемендәге премияны тапшырҙыларФото: Наил Акмеев
ӨФӨ, 2014 йыл, 14 октябрь. /«Башинформ» мәғлүмәт агентлығы, Эльмира Сабирова/.
Йылдағыса, Республика көнөндә Күгәрсен районында Шәһит Хоҙайбирҙин исемендәге республика журналистар премияһы лауреаттарын бүләкләү тантанаһы уҙҙы. Быйыл, алдан «Башинформ» мәғлүмәт агентлығы хәбәрҙәр итеүенсә, был дәрәжәле профессиональ премияға өс кеше лайыҡ булды. Улар иһә – республиканың социаль-иҡтисади үҫеше, үҫеп килгән быуынды тәрбиәләү мәсьәләләрен күтәргән материалдар серияһы өсөн «Молодежная газета» редакцияһының бүлек мөдире Людмила Кашапова, «Тарат әле моңһоу уйҙарымды... » китабына ингән публицистик мәҡәләләре өсөн «Атайсал» гәзитенең баш мөхәррире Хәйҙәр Тапаҡов һәм «Яҙмышым да, шатлығым да һин — ауыл» китабына ингән публицистик мәҡәләләре өсөн «Кызыл таң» гәзите редакцияһының бүлек мөдире Олег Төхвәтуллин.
Ғәҙәттәгесә журналистар премияһы, алдағы йылдарҙағыса, Күгәрсен районында, Шәһит Хоҙайбирҙиндың тыуған ауылында тапшырылды. Тантанала республика Хөкүмәте Премьер-министры урынбаҫары Салауат Сәғитов, БР Матбуғат һәм киң мәғлүмәт саралары агентлығы етәксеһе Борис Мелкоедов, Башҡортостандың Журналистар союзы рәйесе Артур Дәүләтбәков ҡатнашты.
Белешмә. Шәһит Хоҙайбирҙин исемендәге премия 1989 йылдың 8 апрелендә БР Журналистар союзы тарафынан киң мәғлүмәт саралары хеҙмәткәрҙәренең ижади эшмәкәрлеген дәртләндереү маҡсатында булдырыла. Премия йылдағы иң яҡшы журналистик әҫәрҙәре өсөн айырым хәбәрселәргә йәки авторҙар коллективына бирелә. Конкурс еңеүселәренә «Шәһит Хоҙайбирҙин исемендәге Журналистар союзы премияһы лауреаты» исеме, диплом һәм түшкә таға торған билдә тапшырыла. Беренсе лауреаттары «Советская Башкирия» гәзите хеҙмәткәрҙәре Анатолий Козлов, Виктор Шмаков, Алик Шакиров (авторҙар коллективы) һәм Башҡортостан телевидениеһы күҙәтеүсеһе Марсель Ҡотлоғәлләмов булды.
1996 йылдан алып БР Министрҙар Кабинеты ҡарары менән премия республика статусына эйә.


text:
Бәләбәй һөт комбинаты аҡ майы һәм спреды экологик хәүефһеҙ продукция тип танылды
Бәләбәй һөт комбинатының “Крәҫтиән” аҡ майы һәм “Урал киңлектәре” үҫемлек-аҡ май спреды экологик талаптарға яуап биргән натураль һәм хәүефһеҙ продукция етештереүселәр Реестрына индерелде.
Предприятиенан хәбәр итеүҙәренсә, «Экологик хәүефһеҙ продукция» Халыҡ-ара конкурсының махсус маркировкаһы май төргәгендә тиҙҙән барлыҡҡа киләсәк. Халыҡ-ара экологик фонд сертификаты, синтетик һәм химик матдәләр ҡулланмайынса, тәбиғи сеймалдан ғына әҙерләнгән һәм кеше һаулығы өсөн хәүефһеҙ продукцияға бирелә.
Бәләбәй һөт комбинатында продукция сифатын даими камиллаштыралар. ГОСТ Р ИСО 9001-2001 стандартына тап килгән сифат менеджменты системаһы 2003 йылда уҡ индерелде.
Һуңғы йылдарҙа Бәләбәй сырҙары, май һәм спредтары үҙҙәренең юғары сифатын күп һанлы күргәҙмәләр һәм «Рәсәйҙең 100 иң яҡшы тауары» һәм «Башҡортостандың иң яҡшы тауарҙары» конкурстары наградаларын яулап күп тапҡырҙар раҫланы.
Хәҙер предприятие технологтары яңы конкуренцияға һәләтле продукттар булдырыу өҫтөндә эшләй. Яҡындағы айҙарҙа сауҙа селтәрҙәре кәштәләрендә ике яңы продукт: традицион һәм түбән ҡуйылыҡтағы май барлыҡҡа киләсәк.


text:
Фото:
Башҡортостанда «Үҙебеҙҙекен һайла – үҙебеҙҙекен һатып ал!» акцияһы башланыуы хаҡында иғлан ителде
Фото:
Башҡортостанда республика етештереүселәренә ярҙам күрһәтеүгә йүнәлтелгән «Үҙебеҙҙекен һайла – үҙебеҙҙекен һатып ал!» акцияһы башланды. Акция маҡсаттары һәм бурыстары хаҡында уның ойоштороусылары 3 августа «Башинформ» агентлығында үткән матбуғат конференцияһында әйтте.
Матбуғат конференцияһында Башҡортостан сауҙа ассоциацияһы рәйесе, БР Дәүләт Йыйылышы – Ҡоролтай депутаты Илдар Ғәрифуллин, БР Сауҙа һәм ҡулланыусыларҙың хоҡуҡтарын яҡлау буйынса дәүләт комитеты рәйесе Илдар Әхмәтшин, Өфө ҡалаһы ҡала округы хакимиәте башлығы урынбаҫары Марат Ғәлиуллин, БР Ауыл хужалығы министрлығының аҙыҡ-түлек баҙарҙарын һәм хужалыҡ итеүҙең бәләкәй формаларын үҫтереү бүлеге начальнигы Валерий Белов ҡатнашты.
Илдар Ғәрифуллин билдәләүенсә, «Үҙебеҙҙекен һайла – үҙебеҙҙекен һатып ал!» акцияһы –Башҡортостан сауҙа ассоциацияһы башланғысы, ул Башҡортостан Президенты Рөстәм Хәмитовтың аҙыҡ-түлек баҙарында маҡсатлы рәүештә үҙебеҙҙең республикала етештерелгән продукцияны һатыу кәрәклеге тураһындағы тәҡдименә бәйле. Акция ағымдағы йылдың 25 июлендә башланды һәм артабан да дауам итәсәк. Бөгөнгө көнгә 300-ҙән ашыу төбәк сауҙа предприятиелары һәм тауар етештереүселәре унда ҡатнашыу теләген белдергән.
Һатып алыусыларға акция хаҡында белгертеү өсөн сауҙа залдарының стендтарында тауарҙары сауҙа ойошмаһында тәҡдим ителгән республика етештереүселәре исемлеге урынлаштырыла. Магазинға инеү урынында һәм сауҙа залында «Үҙебеҙҙекен һайла – үҙебеҙҙекен һатып ал!» акцияһының эмблемаһы төшөрөлгән плакат эленәсәк. Республикала етештерелгән тауарҙар уларҙың хаҡтары күрһәтелгән эмблемалы махсус билгеләр менән билдәләнә.
Илдар Ғәрифуллин әлеге акцияның уңышлы үтәсәгенә ышанысын белдерҙе. Сарала ҡатнашыусылар тураһында мәғлүмәт йыйылып барыласаҡ һәм тикшереләсәк, үҙебеҙҙең төбәктә етештерелгән продукция тураһындағы мәғлүмәт Башҡортостан сауҙа ассоциацияһы сайтында урынлаштырыласаҡ, тип шулай уҡ белдерҙе ул.


text:
Баш ҡалала экстремаль спорт төрҙәре паркы төҙөлөргә тейеш
Өфөлә экстремаль спорт төрҙәре паркы төҙөләсәк. Был турала ҡала хакимиәте башлығы Ирек Ялалов белдерҙе. Уның фекеренсә, бындай объект йәштәр өсөн кәрәк, махсус йыһазландырылған урын булмауы арҡаһында улар ҡала майҙандарында шөғөлләнергә мәжбүр.
Экстремаль спорт төрҙәре паркы М.Ғафури исемендәге мәҙәниәт һәм ял паркында урынлашасаҡ, тип күҙаллана. Парк үҙе лә тулыһынса яңыртыласаҡ. Киләсәктә уны Ағиҙел буйынан үткән тимер юлға тиклем киңәйтеү планлаштырыла. Паркта халыҡ-ара стандарттар буйынса эшләнгән киңлеге туғыҙ метрлыҡ яҡтыртылған саңғы трассаһы буласаҡ. Ә экстремаль спорт төрҙәре паркында бер үк ваҡытта йөҙәрләгән кеше шөғөлләнә аласаҡ.


text:
Башҡорт Википедияһының 25 меңенсе мәҡәләһе башҡорт атына арнала
Башҡорт Википедияһы волонтерҙары киң танылған интернет энциклопедияһы өсөн башҡорт телендә мәҡәләләр яҙыуын дауам итә. 20 декабрҙә «Башҡорт аты» тип аталған юбилейлы, 25 меңенсе мәҡәлә урынлаштырылды. Петр Рычков «Ырымбур типографияһы» исемле китабында былай тип яҙған: «Башҡорт аты элек-электән Рәсәйҙә сыҙамлылығы менән ихтирам яулаған». Ә Википедияла түбәндәге һүҙәр бар: «Башҡорт аты ҡыйыу, тәүәккәл, тырыш, түҙемле, тыңлаусан, хужаһына ышаныусан. Өйрәтеүгә тиҙ күнегә. Был сифаттары өсөн ул юғары баһалана. Оҙаҡ ваҡыт шәп сабып йәки йылдам юрғалап барыу һәләте 1812 йылғы Ватан һуғышы ваҡытында яҡшы билдәләнгән. Был һыбайлыға мәргән атырға һәм ҡылыс менән оҫта эш итергә мөмкинлек биргән. Төрлө күнегеүҙәр ярҙамында башҡорттар аттарын һуғыш йөрөштәренә махсус тәрбиәләгән».
Волонтерҙарҙың Башҡорт Википедияһын тулыландырыу буйынса эшмәкәрлеге уларҙың ҡыйыу, тәүәккәл булыуын күрһәтә. Ике йыл элек, 2010 йылдың декабрендә, Википедияның башҡорт телендәге бүлегендә ни бары 1000 мәҡәлә иҫәпләнә ине. Әммә үткән йылдың йәйендә рус, ҡаҙаҡ һәм немец телдәрендә эш алып барған хеҙмәттәштәре ярҙамында башҡорт википедиясылары махсус программалар ҡулланып, «мәҡәлә ҡойоу» ысулын үҙләштереҙеләр һәм 10 сентябрҙә мәҡәләләр һаны 5 меңгә етте. Ағымдағы йылдың ғинуарында 10 һәм 15 меңлек сикте үтеү ресурсҡа киң йәмәғәтселек иғтибарын йәлеп итте. Йыл дауамында республиканың киң мәғлүмәт саралары Башҡорт Википедияһында алып барылған эшмәкәрлек хаҡында даими рәүештә хәбәр итеп торҙо һәм ресурс киң танылыу яуланы.
Проектты ойоштороусылар хәбәр итеүенсә, авторҙарҙы йыш ҡына яңы мәҡәләләр булдырыу һәм элеккеләрен яҡшыртыу процедураларын үтәгәндә компьютер технолгияларын ҡулланғандары өсөн тәнҡиткә алалар. Әммә Википедияның башҡа телдәрҙә алып барылған бүлектәрендә ҡатнашыусылар, Алма-Атала үткән халыҡ-ара төрки телле Википедиялар конференцияһы делегаттары, Мәскәүҙә «Вики-конференция – 2012» сиктәрендә ойошторолған «Дәүләт теле булмаған Рәсәй телдәрендәге вики-проекттар» түңәрәк өҫтәлендә ҡатнашыусылар башҡорт википедиясыларының башланғысын хупланы. Тимәк, Башҡорт Википедияһына яңы редакторҙар килеүен һәм уның уҡыусыларының ишәйеүен көтөргә була.


text:
2010 йылда Башҡортостанда 10 тоннанан ашыу аҙыҡ-түлек бракка сығарылды
2010 йылда Роспотребнадзорҙың Башҡортостан Республикаһы буйынса идаралығы белгестәре 7 799 тикшереү үткәрҙе. Былтырғы контроль һәм күҙәтеү саралары йомғаҡтары тураһында Роспотребнадзорҙың БР буйынса идаралығы коллегияһының киңәйтелгән ултырышында ведомство етәксеһе, республика буйынса баш санитар врач Роберт Такаев һөйләне.
Былтыр Башҡортостанда дөйөм 10 408 килограмм ауырлыҡтағы 1 455 партия сифатһыҙ һәм хәүефле аҙыҡ-түлек сеймалы һәм продукттар бракка сығарылды. Идаралыҡ хеҙмәткәрҙәре 10,1 миллион һумлыҡ 3 809 аҙыҡ-түлек булмаған тауарҙы әйләнештән алды.
Асыҡланған етешһеҙлектәр өсөн Рәсәй Федерацияһы закондарына ярашлы административ яза биреү ҡулланылды. Коллегияла әйтелгәнсә, былтыр 17,5 миллион һумға 8 026 штраф һалынды. Тикшереүҙәр барышында иҫкәртеү формаһында административ яза биреү тураһында 178 ҡарар сығарылды. Судьялар объекттар эшмәкәрлеген административ туҡтатыу тураһында 95 ҡарар ҡабул итте.
Идаралыҡ республика ҡулланыусылары хоҡуҡтарын яҡлауын дауам итә. Мәҫәлән, санитария закондарын һәм ҡулланыусыларҙың хоҡуҡтарын яҡлау буйынса закондарҙы боҙоу менән бәйле билдәләр буйынса енәйәт эше ҡуҙғатыу тураһында мәсьәләне хәл итеү өсөн бер материал хоҡуҡ һаҡлау органдарына ебәрелде. Судҡа ҡулланыусыларҙың хоҡуҡтарын яҡлап 60 ғариза бирелде.


text:
Ауыл ерендә йәшәүсе мәғариф тармағы хеҙмәткәрҙәренә ҡаралған социаль ташламалар кире ҡайтарыласаҡ.
Республика парламенты ҡабул иткән һәм уҡытыусылар мәнфәғәтен яҡлаусы яңы ҡанун проектына ярашлы, педагогтар өсөн торлаҡ, коммуналь түләүҙәргә хаҡтар тулыһынса тиерлек компенсацияланыуы ихтимал. Яҡынса иҫәпләүҙәр буйынса, был һан айына уртаса 500 һумға барып баҫа. Документтың көҙ айҙарында ғәмәлғә инеүе күҙаллана - депутаттар уны өс уҡыуҙа ҡабул итергә һәм президент ҡарамағына тапшырырға тейеш. Рәсәй газетаһы яҙыуынса, ауыл педагогтарына компенсациялар 2007 йылдың апреленән башлап иҫәпләнәсәк.


text:
Өфөләр ун сутыйҙан кәмерәк участкаларҙы өҫтөн күрә
Быйыл өсөнсө кварталда Өфө эргәһендәге ер участкалары баҙарында ун сутыйҙан кәмерәк майҙан менән участкалар тәҡдимдәрҙең иң күп өлөшөн тәшкил итә (42%). 20 сутыйҙан 30 сутыйға тиклем (12%) һәм 30 сутыйҙан ашыу майҙан менән (9%) участкалар аҙыраҡ йәлеп итә.
«Азимут» күсемһеҙ милек берҙәм мәғлүмәт хеҙмәте аналитигы Екатерина Иманғолова хәбәр итеүенсә, Башҡортостан баш ҡалаһы эргәһендәге ер участкаларының уртаса хаҡы, участка майҙанына ҡарап, 320 меңдән миллион ярым һумға тиклем тирбәлә.
Ер участкаларын һатыу буйынса иң күп тәҡдимдәр — Нагаевола, Аҡбирҙелә һәм Булгаковта. Был тораҡ пункттарындағы объекттар ҙур экспозиция срогы менән бәйле артыҡ ҙур һорау менән файҙаланмай. Өфө – Иглин йүнәлеше халыҡты нығыраҡ ылыҡтыра. Мәҫәлән, Иглинда бер сутый ерҙең хаҡы 56 мең һум тәшкил итә.


text:
Көнсығыш Тимор
Координаталар: 8°45′54″ ю. ш. 126°05′38″ в. д. / 8.76500° ю. ш. 126.09389° в. д. (G) (O)
Көнсығыш Тимо́р (Тимо́р-Ле́шти йәки Тимо́р-Ле́сте[2]), Көнсығыш Тимор Демократик Республикаһы — Көньяҡ-көнсығыш Азияла урынлашҡан дәүләт. Көнсығыш Тимор дәүләтенә Тимор утрауының көнсығыш өлөшө һәм шул уҡ уртауҙың көнбайышында ҙур булмаған эксклав (Окуси-Амбено провинцияһы), шулай уҡ Атауро (төньяҡта) һәм Жаку (көнсығышта) утрауҙары керә.
Йөкмәткеһе
Тарихы[үҙгәртергә | вики-тексты үҙгәртергә]
Бынан 4 мең йылдар элек Тиморҙа боронғо папуас телендә һөйләшкән австралоид расыһы кешеләре йәшәгән тигән фараз бар. Һуңыраҡ Тиморға Индонезия утрауынан монголоид ҡәбиләләре күсенеп ултыра башлай. XVI быуатта тетум ҡәбиләләре килеп ултыра, улар Тимор утрауында йәшәуселәрге ҙур йоғонто яһай. Тетумдарҙан күреп, утрауҙа йәшәүселәр, тәү тормош үҫеш баҫҡысынан ер эшкәртеүгә күсә. Улар дөгө үҫтерә башлай.
Шулваҡытта (XIV—XVI быуатарҙа) Тиморға Ява, Малайзия, Ҡытай сауҙагәрҙәре килеп урындағы халыҡтан, Көньяҡ-Көнсығыш Азия һәм Көньяҡ Азия илдәрендә ҙур һорау менән файҙаланған сандар ағасын алыштырып алғандар. Тиморға беренсе килеп ултырған европалылар португалдар була, тирә яҡтағы утрауҙарҙы голландтар колонизациялай. 1512 йылда Тиморға сандал ағасы менән сауҙа итеүсе беренсе португал сауҙагәре килеп ултыра, 1556 йылда католик миссионерҙар килә, һәм 1702 йылда Тимор рәсми рәүештә Португалия колонияһы тип иғлан ителә. 1859 йылда Тиморҙы Лиссабон килешеүе буйынса Нидерландтар һәм Португалия бүлешә, был илдәр биләмәһе һуңғы тапҡыр тип 1916 йылда ғына билделәнә. Тиморҙа деколонизация процессы 1974 йылда, Португалияла авторитар режим ҡолатылғас, башлана. 1975 йылдың 28 ноябрендә бәйһеҙлек деклорацияһы иғлан ителә. Тик 9 көндән һуң илгә Индонезия армияһы баҫып керә, Көнсығыш Тимор Индонезияның 27-се провинцияһы тип иғлан ителә. Баҫып кереү һәм артабанға репрессиялар АҠШ ярҙамы менән үткәрелә, АҠШ Инднезия армиһын ҡорал менән тәъмин итә һәм күнекмәләр үткәрә.
Тиморҙа Индонезия идараһы рәхимһеҙ һәм халыҡты ирекһеҙләү менән айырыла. 27 йыллыҡ оккупация дәүерендә 100—250 мең кеше үлтерелә (баҫып кергәндә утрауҙа халыҡ һаны 600 мең була), шул тиклем УК халыҡ ҡасаҡҡа әүрелә.
1999 йылда Көнсығыш Тиморҙа референдум үткәрелә. Халыктың 78,5 % бәйһеҙлек өсөн тауыш бирә. 2002 йылдың 20 майында рәсми рәүештә бәйһеҙлек иғлан ителә.
Илдә 2007 йылда сыуалыштар башлана.
География[үҙгәртергә | вики-тексты үҙгәртергә]
Ил биләмәһендә Банда һәм Тимор диңгеҙҙеренә ағып төшкән тау йылғалары булған тауҙар күп. Ер тетрәү һәм цунами булып ала. Көнсығыш Тиморҙа уртаса яуым-төшөмлө субэкваториаль муссонлы климат.
Дымлы муссонлы климата ер шыуыуҙар, һыу баҫыуҙар булып тора. Таулы һәм тау алды райондарында сандал ағасы үҫә. Уйһыулыҡтарҙа күберәк кокос пальмаһы һәм эвкалип ағаслы үҫкән бейек үләнле саванналар урынлашҡан.
Илдең көнсығышында 500—700 метрлыҡ ҙур булмаған платолар таралған. Яр буйы, шельф һәм Тимор диңгеҙе төбө нефть һәм тәбиғи газға бай.
Халҡы[үҙгәртергә | вики-тексты үҙгәртергә]
Дини составы: католиктар — 98 %, мосолмандар — 1 %, протестанттар — 1 % . Ике рәсми тел: тетум теле һәм португал теле, һәм ике «эш теле»: индонезия теле һәм инглиз теле. Бынан тыш Көнсығыш Тимор халҡы бик күп абориген телдәрҙә һөйләшә. Илдә сәнәғәт үҫешмәгән. Нефть һәм газ сығарыла. Ауыл хужалығы нигеҙе булған кофе экспортлана.
Иҫкәрмәләр[үҙгәртергә | вики-тексты үҙгәртергә]
- ↑ 409http://dne.mof.gov.tl/published/2010%20and%202011%20Publications/Census%20Summary%20English/English%20Census%20Summary%202011.pdf
- ↑ Классификатор стран мира (ОКСМ)
Һылтанмалар[үҙгәртергә | вики-тексты үҙгәртергә]
- Көнсығыш Тимор Open Directory Project (dmoz) һылтанмалар каталогында.
- Статья в журнале «Вокруг света»
- ETAN — East Timor & Indonesia Action Network (инг.)
- Восточный Тимор устал от независимости
- Восточный Тимор: забытый геноцид, замалчиваемые проблемы


text:
Рөстәм Хәмитов: «Башнефть» акциялар пакетын Башҡортостан милкенә тапшырыу – республикабыҙ өсөн тарихи ваҡиға Фото: Олег Яровиков
Рөстәм Хәмитов: «Башнефть» акциялар пакетын Башҡортостан милкенә тапшырыу – республикабыҙ өсөн тарихи ваҡиға
Рөстәм Хәмитов: «Башнефть» акциялар пакетын Башҡортостан милкенә тапшырыу – республикабыҙ өсөн тарихи ваҡиға Фото: Олег Яровиков
ӨФӨ, 2015 йыл, 23 июнь. /«Башинформ» мәғлүмәт агентлығы, Илья Спиридонов/.
«Башнефть» компанияһының 25 процент плюс бер акцияһын Башҡортостан милкенә тапшырыу – тарихи ғәҙеллекте тергеҙеү һәм яңы финанс мөмкинлектәрен алыу йәһәтенән республика өсөн тарихи ваҡиға. Ошо хаҡта Башҡортостан Башлығы Рөстәм Хәмитов журналистар менән осрашыуҙа белдерҙе. Төбәк етәксеһе Рәсәй Президенты Владимир Путин ҡул ҡуйған тейешле указға аңлатма бирҙе.
Республика Башлығы, Башҡортостанға тапшырылған акциялар пакетының хаҡы 90 миллиард һум самаһы тәшкил итә, тип билдәләне.
– Акцияларҙың бөгөнгө хаҡы юғары түгел. Уларҙың хаҡы артҡан осраҡта Башҡортостан пакетының хаҡы ла күтәреләсәк. «Башнефть» компанияһы үҫешергә, үҙенең акционерҙарына табыш килтерергә тейеш. Республика шунан сығып ошо пакет – 25 процент плюс бер акция – менән идара итәсәк, – тип һыҙыҡ өҫтөнә алды Рөстәм Хәмитов.
Республика етәксеһе фекеренсә, «Башнефть» акциялар пакетын алыу төбәк өсөн яңы мөмкинлектәр аса.
– Беҙ төрлө социаль бурыстарҙы хәл итеүгә күберәк аҡса йүнәлтә аласаҡбыҙ. Был нефть табылған биләмәләрҙе (мин республикабыҙҙы күҙ уңында тотам), социаль именлекте үҫтереүгә бәйле. Был мәҙәниәтте, фәнде, мәғарифты, спортты үҫтереү мәсьәләләренә ҡағыла. Бер һүҙ менән әйткәндә, бөгөнгө көндә республика алдында торған төрлө эштәр һәм бурыстар. Рәсәй Президентының Указы республикаға ҙур объекттарҙы финанслау һәм социаль бурыстарҙы хәл итеү мөмкинлеге бирә, – тип һыҙыҡ өҫтөнә алды төбәк Башлығы.
Башҡортостан етәксеһе 2014 йылғы дивидендтарҙы файҙаланыу буйынса уй-ниәттәре менән уртаҡлашты.
– Компания дивидендтарының суммаһы яҡынса 20 миллиард һум тәшкил итәсәге хаҡында иғлан ителгәйне. Уның сирек өлөшө 5 миллиард һум буласаҡ. Ошо аҡсаларҙың күбеһе мәктәптәр, дауаханалар, балалар баҡсалары, юлдар һалыу, һыу үткәргестәр төҙөү өсөн тотоноласаҡ. Күпмелер өлөшө спорт командаларына ярҙам итеүгә йүнәлтеләсәк, – тип белдерҙе Рөстәм Хәмитов.
«Башнефть» акционерҙар нефть компанияһы асыҡ акционерҙар йәмғиәте Рәсәйҙең 20-нән ашыу төбәгендә һәм сит илдә эшмәкәрлек алып бара. Үткән йыл йомғаҡтары буйынса Рәсәйҙә нефть табыу буйынса алтынсы (17,8 миллион тонна) һәм уны беренсел эшкәртеү буйынса дүртенсе урынды (21,7 миллион тонна) биләй.


text:
Рөстәм Хәмитов Саҡмағош районы медиктары менән осрашты
Башҡортостан Президенты Рөстәм Хәмитов Саҡмағош районына эш сәфәре барышында Үҙәк район дауаханаһы табиптары коллективы менән осрашыу үткәрҙе. Һаулыҡ һаҡлау системаһын модернизациялау осрашыуҙа ҡаралған мәсьәләләрҙең береһе булды.
Рөстәм Хәмитовтың әйтеүенсә, быйыл республика буйынса һаулыҡ һаҡлауға йәмғеһе 31 миллиард һум йүнәлтелә, шуларҙың 15 миллиарды модернизацияға китәсәк. Башҡортостанда 15 мең самаһы табип эшләүен иҫәпкә алғанда, һәр береһенә ике миллион һум самаһы тура килә. Президент билдәләүенсә, был артыҡ ҙур сумма түгел, сөнки эш хаҡынан тыш бында һаулыҡ һаҡлау системаһын модернизациялауҙы, биналарҙы тәртиптә тотоуҙы, дарыуҙар менән тәьмин итеүҙе лә иҫәпкә алырға кәрәк. Шулай итеп, табиптарҙың эш хаҡына күп ҡалмай.
— Юғары категориялағы табиптың 20 мең, бик йыш унан да кәмерәк эш хаҡы алыуы оят, — тине Рөстәм Хәмитов. – Нимәлер алыр өсөн, бик күп хеҙмәткәрҙәр бер ярым-ике ставкаға эшләргә мәжбүр. Әле алып барылған һаулыҡ һаҡлау системаһын яңыртыу табиптарға хеҙмәт хаҡын арттырыуҙы ла күҙ уңында тота. Әммә, асыҡланыуынса, быны барыһы ла тоймаған әле. Эш шунда: хеҙмәт хаҡын модернизацияла ҡатнашҡан табиптарға ғына арттыралар, ҡалғандар элекке ставкалар буйынса эш хаҡы ала.
Табиптар республика Президентына әлеге ваҡытта районда медицина хеҙмәткәрҙәре етешмәүе хаҡында хәбәр итте. Район дауаханаһы табиптар менән яҡынса 70 процентҡа тәьмин ителгән.
Дауахананың баш табибы әйтеүенсә, гинекологтар һәм реаниматологтар кәрәк, торлаҡ менән проблемалар булмаһа ла, йәштәр ауылға ҡайтырға теләмәй. Районға ҡайтҡан табиптарҙың барыһына ла бында торлаҡ бирелә, хатта буш торған фатирҙар ҙа бар.
Саҡмағош районы хакимиәте башлығы Риф Йосоповтың әйтеүенсә, кәрәк булһа, район етәкселеге белгестәр өсөн торлаҡ һатып алырға әҙер.
Осрашыуҙа дауахананың техник торошо мәсьәләһе лә ҡуҙғатылды. Бина 1973 йылда төҙөлгән һәм тәүлегенә 250 пациент ҡабул итеүгә иҫәпләнгән булған. Әммә табиптар хәҙер ошо майҙанда көнөнә меңгә яҡын кешене ҡабул итергә мәжбүр.
Поликлиника өсөн яңы бина төҙөү мәсьәләһе лә киҫкен тора. Мәсьәләне хәл итеү өсөн 155 миллион һум талап ителә. Уны ике йыл эсендә табырға кәрәк. Рөстәм Хәмитовтың һүҙҙәренсә, был һорау мотлаҡ ҡараласаҡ, һәм төҙөлөш өсөн средстволар бүлеп булыр, моғайын.
Рөстәм Хәмитов табиптар менән медицина препараттары менән тәьмин итеү мәсьәләһен дә ҡараны. Медиктар әйтеүенсә, дарыуҙар урынына аҡса алыуҙары арҡаһында пенсионерҙарҙың сәләмәтлеге ҡаҡшаған, улар йыш ауырый башлаған, кәрәкле дарыуҙы алмайҙар.


text:
Фронт авиацияһы өсөн двигателдәр эшләү дивизионын Александр Артюхов етәкләйәсәк
Рәсәй фронт авиацияһы өсөн двигателдәр эшләү дивизионы «Берләштерелгән двигателдәр эшләү корпорацияһы» идара компанияһының йәнә бер бүлексәһе буласаҡ. Уны «Өфө моторҙар эшләү призводство берекмәһе» асыҡ акционерҙар йәмғиәтенең идарасы директоры Александр Артюхов етәкләйәсәк. Был ҡарарын «Оборонпром» берләштерелгән сәнәғәт корпорацияһы» һәм «Берләштерелгән двигателдәр эшләү корпорацияһы» идара компанияһы» асыҡ акционерҙар йәмғиәттәренең генераль директоры Андрей Реус бөгөн «МАКС-2011» халыҡ-ара авиация-йыһан салоны сиктәрендә үткән матбуғат конференцияһында әйтеп ишеттерҙе, тип хәбәр итә Өфө моторҙар эшләү призводство берекмәһенең корпоратив коммуникациялар идаралығы.


text:
Суфиян Поварисов менән Ҡәҙим Аралбаев юғары исемгә лайыҡ булды
Башҡортостан Президенты Рөстәм Хәмитовтың Указы менән филология фәндәре докторы, профессор, Башҡортостандың атҡаҙанған фән эшмәкәре, Рәсәй Федерацияһы юғары белем биреү системаһының маҡтаулы хеҙмәткәре, Ғәли Ибраһимов исемендәге премия лауреаты, яҙыусы-ғалим Суфиян Поварисовҡа «Башҡортостан Республикаһының халыҡ яҙыусыһы» исеме бирелде.
Ошо уҡ Указ менән Салауат Юлаев исемендәге премия лауреаты, Башҡортостан Яҙыусылар ойошмаһы идараһы рәйесе урынбаҫары шағир Ҡәҙим Аралбаев «Башҡортостан Республикаһының халыҡ шағиры» исеменә лайыҡ булды.
«Башинформ» агентлығы Суфиян Поварисов менән Ҡәҙим Аралбаевты юғары исем алыуҙары менән ҡотлай, уларға яңы ижади уңыштар теләй.


text:
Мәсетле районында Өфө белгестәре ислам дине буйынса семинарҙар үткәрҙе
Башҡортостан Республикаһы мосолмандарының Диниә назараты, М.Аҡмулла исемендәге Башҡорт дәүләт педагогия университетының «Мосолман мәғарифы үҫеше» ғилми тикшеренеү үҙәге һәм М.Солтанова исемендәге Ислам колледжы вәкилдәре ошо көндәрҙә Мәсетле районы халҡы өсөн күсмә семинарҙар үткәрҙе. Осрашыуҙар БР Президенты ҡарамағындағы Дәүләт-конфессия-ара мөнәсәбәттәр буйынса Совет ярҙамында үткәрелде, тип хәбәр иттеләр БР мосолмандарының Диниә назаратынан.
Делегацияға Башҡортостан мосолмандары Диниә назараты рәйесенең мәғариф мәсьәләләре буйынса урынбаҫары Руслан Сәйәхов етәкселек итте. Шулай уҡ делегация составында «Мосолман мәғарифы үҫеше» ғилми тикшеренеү үҙәге директоры урынбаҫары Ғәли Фәйезов, Башҡортостан мосолмандары Диниә назаратының Йәштәр бүлеге етәксеһе Айнур Арыҫланов, М.Солтанова исемендәге Ислам колледжы уҡытыусыһы шәйех Камаль аль-Араби булды.
Белгестәр Оло Ыҡтамаҡ ауылы халҡы, Мәсетле һәм Салауат райондары имамдары, муниципалитет хакимиәте һәм ауыл советтары вәкилдәре, белем биреү учреждениеларының директорҙары, уҡытыусылары һәм уҡыусылары, «Ҡарағай» шифаханаһы хеҙмәткәрҙәре һәм пациенттары менән осрашты. Урындағы халыҡ һәм етәкселәр делегацияға рәхмәттәр әйтеп, райондың башҡа ауылдарына ла килеүҙәрен һораны.


text:
Баш ҡалала Фән фестивале үтәсәк
14 сентябрҙә Башҡортостан Республикаһының Фәндәр академияһында «Фән фестивале» байрамы үтә, тип хәбәр иттеләр БР Фәнгә ярҙам итеү һәм уны үҫтереү фондының матбуғат хеҙмәтенән.
Саралар фестивалдең бер нисә майҙансығында үтәсәк. Мәктәп уҡыусылары ҡыҙыҡлы химик һәм физик тәжрибәләрҙә, ғилми бәйгеләрҙә ҡатнаша аласаҡ. Студенттар өсөн биотехнологиялар, нанотехнологиялар буйынса тематик секциялар ойоштороу планлаштырыла. Улар алдында шулай уҡ билдәле ғалимдар лекциялар менән сығыш яһаясаҡ. Йәш белгестәр һәм ғилми хеҙмәткәрҙәр өсөн семинарҙар һәм түңәрәк өҫтәлдәр үткәреү ҡаралған.
Байрамды ойоштороусылар булып БР Фәндәр академияһы һәм төбәктең Фәнгә ярҙам итеү һәм уны үҫтереү фонды сығыш яһай.


text:
Республикала эҫе көндәр арҡаһында авариялар күбәйҙе
Үткән шаршамбыла республика юлдарында 18 юл-транспорт фажиғәһе булған, уларҙа ике кеше һәләк булған һәм 22 кеше йәрәхәт алған. Авариялар һаны эҫе көндәр арҡаһында күбәйергә мөмкин, тип хәбәр иттеләр БР буйынса Эске эштәр министрлығының ЮХХДИ идаралығының матбуғат хеҙмәтендә. Водителдәр тиҙ арый, уларға иғтибарҙы йүнәлтеү ауырыраҡ.
Мәҫәлән, Нуриман районында водителдең хаталаныуы арҡаһында пассажир һәләк булған. «Туҡһан туғыҙынсы»ның руле артында ултырған өфөлө тиҙлекте арттырған, машина кюветҡа төшкән һәм ауҙарылған.
27 йәшлек Стәрлетамаҡ кешеһе фажиғә булған урында вафат булған. Күп йәрәхәттәр алған водитель госпиталгә һалынған.


text:
2009 йыл өсөн сифат өлкәһендә Президент Премиялары тәғәйенләнде
2010 йылдың 10 апрелендә Башҡортостан Республикаһы Президенты Мортаза Рәхимов «2009 йыл өсөн продукция (тауарҙар, хеҙмәтләндереүҙәр) сифаты өлкәһендә БР Президенты Премияларын тәғәйкенләү тураһында» Указына ҡул ҡуйҙы.
Конкурс комиссияһы тәҡдимдәрен ҡарау һөҙөмтәһендә Премиялар түбәндәге ойошмаларға бирелгән:
«ОЗНА» асыҡ акционерҙар йәмғиәтенә, «Уфанефтехим» асыҡ акционерҙар йәмғиәтенә, «Учалы тау-байыҡтырыу комбинаты» асыҡ акционерҙар йәмғиәте , «Красный пролетарий» асыҡ акционерҙар йәмғиәте, «Востокнефтезаводмонтаж» асыҡ акционерҙар йәмғиәте, Республика кардиология диспансерына, «Уралтехнострой» корпорацияһы» яуаплылығы сикләнгән йәмғиәтенә, «Буринтех» фәнни-производство предприятиеһы» яуаплылығы сикләнгән йәмғиәтенә, «Буребай тау-байыҡтырыу комбинаты» ябыҡ акционерҙар йәмғиәте, БР Фәндәр академияһының Өфө күҙ ауырыуҙары ғилми-ғәмәли институтына – беренсе урын өсөн;
«Нефтекама автозаводы» асыҡ акционерҙар йәмғиәтенә, «Күмертау авиация производсто предприятиеһы» асыҡ акционерҙар йәмғиәтенә, «Полиэф» асыҡ акционерҙар йәмғиәтенә, «Синтез-Каучук» асыҡ акционерҙар йәмғиәтенә, Өфө дәүләт нефть техник университетына, Г.Ҡыуатов исемендәге Республика клиник дауаханаһына – икенсе урын өсөн;
«Восход» Өфө икмәк берекмәһе» асыҡ акционерҙар йәмғиәтенә, «Сибай элеваторы» асыҡ акционерҙар йәмғиәтенә , "Башгипронефтехим" дәүләт унитар предприятиеһына, «НефтеГазВзрывПромСтрой» тресы» асыҡ акционерҙар йәмғиәтенә, Өфө ҡалаһының 8-се клиник дауаханаһына, Туймазы районының Үҙәк район дауаханаһына, Салауат педагогия колледжына – өсөнсө урын өсөн.
Премия лауреаттарына Сифат кубоктары һәм дипломдар тапшырыласаҡ.


text:
Партияларға үҙ эшмәкәрлеген яҡтыртҡанда тиңлек гарантиялана
Башҡортостан Республикаһы Президенты Рөстәм Хәмитов “Республика телеканалы һәм радиоканалы тарафынан үҙ эшмәкәрлеген яҡтыртҡанда Башҡортостан Республикаһы Дәүләт Йыйылышы — Ҡоролтайҙағы сәйәси партияларҙың тиңлеге гарантиялары тураһында” Башҡортостан Республикаһы Законын тормошҡа ашырыу буйынса саралар хаҡында” Указға ҡул ҡуйҙы.
Указға ярашлы Башҡортостан Республикаһы Дәүләт Йыйылышы — Ҡоролтайҙағы сәйәси партияларҙың эшмәкәрлеген телевидениела һәм радиола яҡтыртыуҙы Башҡортостан Республикаһының “Башҡортостан” телерадиотапшырыуҙар компанияһы дәүләт унитар предприятиеһының структур подразделениелары – “Башҡортостан юлдаш телевидениеһы” — “БЮТ” һәм “Башҡортостандың “Юлдаш” радиоһы мәғлүмәт-музыка каналы” тормошҡа ашыра.
Указ ҡул ҡуйылған көндән көсөнә инде.


text:
Башҡортостан аграрийҙарына дәүләт ярҙамы 1,8 миллиард һумдан ашты
Башҡортостандың ауыл хужалығы тауарҙары етештереүселәре дәүләт ярҙамы сифатында («Ауылдың социаль үҫеше» федераль маҡсатлы программаһын иҫәпкә алып) 1870 млн һум алды, тип хәбәр иттеләр БР Ауыл хужалығы министрлығының матбуғат хеҙмәтенән. Федераль бюджеттан – 692 млн һум, Башҡортостан бюджетынан 1178 млн һум күсерелде.
Средстволар тоҡомло малсылыҡҡа, өйөр йылҡысылығына, һарыҡсылыҡҡа ярҙам итеүгә бүленгән. Улар шулай уҡ ҡыҫҡа ваҡытҡа бирелгән кредиттарҙы, 10 йылға тиклем алынған инвестицион кредиттарҙы һәм сәнәғәт балыҡсылығын үҫтереүгә йәлеп ителгән кредиттарҙы субсидиялауға бүленгән. Тупаҫ һәм һутлы мал аҙығын һатып алыу, әҙерләү һәм ташыуға, миҙгелле ауыл хужалығы эштәрен үткәргәндә файҙаланылған дизель яғыулығын, ауыл хужалығы техникаһын һатып алыуға киткән сығымдарҙың бер өлөшөн компенсациялауға субсидиялар ҙа ошонда уҡ индерелде.


text:
Баш ҡалала «Өфө ҡаласығы-II» мәҙәни мираҫ объектына ҡул һуҙыу факты буйынса прокурор тикшереүе бараФото: Олег Яровиков
Баш ҡалала «Өфө ҡаласығы-II» мәҙәни мираҫ объектына ҡул һуҙыу факты буйынса прокурор тикшереүе бара
Баш ҡалала «Өфө ҡаласығы-II» мәҙәни мираҫ объектына ҡул һуҙыу факты буйынса прокурор тикшереүе бараФото: Олег Яровиков
ӨФӨ, 2015 йыл, 25 май. /«Башинформ» мәғлүмәт агентлығы, Ләйлә Аралбаева/.
Баш ҡалала «Өфө ҡаласығы-II» археология ҡомартҡыһына ҡул һуҙыу факты буйынса прокурор тикшереүе бара. Объект Өфөнөң тарихи үҙәгендә, Пушкин, Яңы күпер урамдары һәм Салауат Юлаев проспекты араһындағы участкала урынлашҡан. Республика Мәҙәниәт министрлығы Өфөнөң Киров районы прокуратураһы менән берлектә алып барған тикшереүен «Боронғо Өфө» музей-ҡурсаулығы башлаған.
«Төҙөлөш ойошмалары, беҙҙең менән килешмәйенсә, күсмә вагондар ҡуйҙы, автотуҡталҡа булдырҙы, бетон япмалы юл һалды, тупраҡ килтерҙе, төҙөлөш материалдары һәм сүп-сар өйөп һалды. 73-сө Федераль закон буйынса, ҡомартҡы биләмәһендә төҙөлөшкә бәйле барлыҡ эштәр ҙә Мәҙәниәт министрлығы менән килешеп башҡарылырға тейеш, — тип хәбәр итте «Боронғо Өфө» музей-ҡурсаулығы директоры Гәүһәр Батталова. — Башҡортостандың Мәҙәниәт министрлығы һәм музей-ҡурсаулыҡ ҡомартҡыны һаҡлап ҡалыу өсөн барыһын да эшләй».
Музей-ҡурсаулыҡ хеҙмәткәрҙәре һүҙҙәренсә, ошоға оҡшаш хәл быға тиклем дә теркәлгән. 2013 йылда 21-се төҙөлөш тресына ҡаршы енәйәт эше ҡуҙғатылған булған, уларҙың эшмәкәрлеге законһыҙ тип танылған. Ойошмаға штраф һалынған. Археологтарҙың ҡаршы төшөүе арҡаһында Пушкин урамындағы йорттарҙың береһен төҙөү туҡтатылған.
«Өфө ҡаласығы-II» археология ҡомартҡыһы Көньяҡ Урал биләмәһендә иң ҙурҙарҙан һанала, бейеклеге дүрт метрға етә. Ҡаласыҡта ҡаҙыу эштәре 2006 йылдан алып барыла. Ошо ваҡыт эсендә 2,5 мең квадрат метр майҙан тикшерелгән, миллионға яҡын артефакттар табылған. Бөгөнгө көндә уларҙың күбеһе Башҡорт дәүләт университетында һаҡлана. Хәҙер ҡиммәтле артефакттар «Боронғо Өфө» музей-ҡурсаулығына тапшырыла.


text:
Фото:
Башҡортостан Японияның ITOCHU компанияһы менән хеҙмәттәшлек итергә ниәтләй
Фото:
Кесаҙна, 3 мартта, Башҡортостан Президенты Рөстәм Хәмитов ITOCHU япон корпорацияһының БДБ илдәре буйынса генераль директоры Такахико Мотани менән осрашыу үткәрҙе. Төбәк башлығы әйтеүенсә, бөтә донъяла билдәле бындай ҙур компания менән партнерлыҡ мөнәсәбәттәре булдырыу республика өсөн ҙур хөрмәт.
— Беҙ республиканы үҫтерергә планлаштырабыҙ, шуға ла һеҙҙең менән эшләргә теләйбеҙ, — тип билдәләне БР Президенты Мотани әфәнде менән һөйләшеүҙә. – Әгәр хеҙмәттәшлек итеү тураһында һөйләшеп килешә алһаҡ, беҙ Башҡортостанда си ил инвесторҙарының республикала эшләүе өсөн бөтөн кәрәкле шарттар ҙа тыуҙырасаҡбыҙ.
Японияның ITOCHU сауҙа йорто делегацияһының эш визиты менән Башҡортостанға килеүенә бер нисә көн. Был арала ул Сибайҙа һәм Белоретта булды, унда урындағы ҙур предприятиелар эшмәкәрлеге менән танышты.
— Беҙ Башҡортостан Президенты менән республиканы үҫтереү һәм модернизациялау буйынса мөмкинлектәребеҙҙе тикшерҙек, — тине Такахико Мотани. – Төбәк ҡалаларында булып, бик күп ҡыҙыҡлы инновация проекттарын күрҙек. Ҡайһы берҙәренең бик яҡшы перспективалары бар. Башҡортостандың сеймал һәм кадҙар потенциалы ла һәйбәт. Уларҙы берләштереп, бик күп нәмәгә өлгәшергә мөмкин.
Бынан тыш, Такахико Мотани БР Хөкүмәте менән хеҙмәттәшлек тураһында килешеүгә ҡул ҡуйҙы. Ҡул ҡуйыуҙа Башҡортостан яғынан БР Хөкүмәте Премьер-министры урынбаҫары — БР Хөкүмәте Аппараты Етәксеһе Илшат Тажетдинов сығыш яһаны.


text:
Суд приставтары миллиард һум самаһы аҡсаны ҡайтарып алыуға иреште
Йыл башынан алып республиканың суд приставтары тарафынан 947 966 мең һум аҡса ҡайтарып алынды. Был һандар Федераль суд приставтары хеҙмәтенең Башҡортостан Республикаһы буйынса идаралығы коллегияһы ултырышында килтерелде, унда ведомствоның быйыл беренсе кварталдағы эш йомғаҡтары тикшерелде. Суд приставтары-башҡарыусылар тарафынан һалынған штрафтар формаһында 606 мең һум аҡса алынды. Һалымдар, йыйымдар һәм һалым санкцияларының түләнмәй ҡалған өлөшө 276 759 мең һум күләмендә күсерелде. Махсус вәкәләтле органдар ҡарарҙары буйынса 25 397 мең һумдан ашыу аҡса йыйып алынды. Быйыл өс айҙа төрлө кимәлдәге бюджеттарға 397 миллион һумдан ашыу аҡса күсерелде.
Республиканың суд приставтары тарафынан йыл башынан алып Рәсәй Федерацияһынан ситкә сығыу хоҡуғын сикләү тураһында 609 ҡарар сығарылды (2008 йылда — 33), шул иҫәптән алимент түләү тураһында үтәтеү ҡағыҙы буйынса — 262.
Суд приставтары эш хаҡын түләтеү буйынса бик етди эш башҡарҙы. Йыл башынан алып улар эш хаҡын түләтеү тураһында 16 меңдән ашыу үтәтеү ҡарары сығарыуға өлгәште. Бынан тыш, Федераль суд приставтары хеҙмәтенең БР буйынса идаралығы енәйәт эштәрен дә тикшерҙе, тип билдәләнде коллегияла.


text:
Башҡортостан Республикаһы мәғариф министрлығы Республика спорт йүнәлешле 5-се мәктәп интернаты.
Ғилми конференция.
Доклад.
“Башҡортостандың кино тарихы”.
Әҙерләне: 7 синыф уҡыусыһы
Динисламов Айгиз
Етәксеһе: Сәғитова Г.Ә.
Башҡортостандың кино тарихы.
Башҡортостандағы кино китабының авторы – Радмир менән Рәшит Янгировтар. Улар республикала кино сәнғәтенең таралыуын, уның халыҡ өсөн танһыҡ булыуын, күңел асыу һәм тәрбиә, белем арттырыу сараһы булыуын тасуирлай.
Ә икенсе автор Марсель Ҡотлоғәләмовтың “Тылсымлы нур” китабы Башҡортостан киностудияһының тарихына һәм эшмәкәрлегенә байҡау яһай.
Әммә Башҡортостан тамашасыһына үтә таныш, яҡын, башҡорт теленә тәржемә ителгән нәфис һәм документаль фильмдар хаҡында ике китапта ла бер генә лә һүҙ юҡ.
Тап улар 50йылға яҡын иң төпкөл ауылдарҙа ла ҡәҙерле ҡунаҡ булған. Совет осоронда йылына 15-20 фильм башҡорт теленә ауҙарылып экранға сыға.
Тәржемә тамамланғас һәр дубляж радио аша иғлан ителә.
Халыҡ белеп тора, көтөп ала. Режиссер дублер Акмир Нуретдинов әйтеүенсә дубляж идеяһы тарих буйынса ул 1946-йылдан бара. Был турала миңә актер-дублер Зариф Каюмов һөйләне, тип хәтерләй ул.
Актер-дублер Зариф Каюмов ул ваҡытта алмаштырғыһыҙ администратор булды. Үҙенең дубляж идеяһы менән ул Европа илдәрендә лә булған. Элек, ул ваҡытта Бащҡортостанға Мәскәүҙән, Свердловскийҙан актерҙар кино дубляж эше менән килделәр.
Бик ҙур режиссерҙар килә торғайны. Улар тарафынан хатта шиғырҙарҙа “Гамлет” тәржемә ителә. Тағы ла “Атайҙар” фильмы ителгән.
Фильмдың дубляж, уның икенсе телдә яңғырауы, актер һөйләшкәндә ирендәрҙең ҡыбырҙауы экрандағы һүрәткә тап.
Образдың характере, телмәр тауышы, интонацияһы дубляжда тулыһынса сағылырға тейеш булған.
Советтар союзындағы күп милләттәр үҙ телдәрендә дубляж фильмдар ҡарағандар.1948 йылда башҡортса телгә килгән беренсе фильмдар “Ауыл уҡытыусыһы”, “Чапаев”, “Эскадрон һәләкәте”.
Дубляжды мин көтмәгәндә башланым тип хәтерләй Зариф Каюмов.
Мин телевиденияла ул ваҡытта тауыш режиссеры булып эшләй инем. Бер ваҡыт бер төркөм кешеләр эш урынына килеп инделәр. Улар Ҡазан ҡалаһы киностудияһынан инеләр. Минең тауыш режиссеры икәнлеген белеп улар миңә фильмда ҡатнашырға һоранылар. Беренсе тапҡыр “Посол Советского Союза” фильм дубляж яһаным. Ошо дубляж өсөн беренсе наградамды алдым. Дубляжлык эшем шунан һуң башланды ла инде.
1962 йылдан Башкино дубляж эшен Акмир Нуретдинов, Вәли Ғәлимов, Нәжиб Хафизовтар дауам итә.
Иң тәжрибәле тәржемәүселәр – Фәрит Иҫәнғолов, Рәшит Солтангәрәев, Риф Мифтахов Һәм башҡалар эшләй.
Редакторҙар Нәжиб Хафизов, Раил Байбулатов.
Дубльгә телмәр һалыусылар Әхтәм Абушахманов, Фаиз Вахитов, Риф Мифтахов. Шулай ҙа фильм тәржемә ителгәндә иң яуаплы кеше режиссер.
Акмир Хисам улы Нуретдинов етәкселегендә 34 йыл буйына 600-ҙән ашыу фильм башҡортса һөйләй башлай. Үҙенсә ул ҡатмарлы эш. Телевизорҙан шул осорҙа тәржемә ителгән фильмдар эле лә күрһәтелә.
Башҡортса тәржемә ителгән фильмдар Министрҙар кабинеты янындағы Башкиновидеопрокат дәүләт иждимағи производство идаралағы ҡарамағында. Бында үҙ эшен яратҡан кешеләр эшләгән, эшләй.
Башҡортостан кинотеатрҙарында, ауыл клубтарында күрһәтелгән фильмдар ошо алтын ҡуллы кешеләр тарафынан Башкино дубляждың күп фильмдары яңыртыла.
Сифаттары юғалған, туҙған берәр экземплярҙа ҡалған фильмдарыбыҙҙға оло артистарыбыҙҙан Рим Сыртланов, Хөсәйен Кудашев, Арыҫлан Мөбәрәков, Ильшат Йомағолов, Галли Мөбәрәковтарҙың тауыштары һаҡлана.
Башкино видеопрокат етәксеһе Нариф Хафизов әйтүенсә башҡорт артистары уйнаған башҡортса фильмдар сығарылһа бигерәк яҡшы булыр ине.
Башҡорт телендә ижад ителгән яңы сифатлы фильмдарҙы беҙ Башҡортостан киностудяһынан көтәбеҙ.
Башҡорт кино сәнғәтенә нигеҙ һалған режиссерҙар Азат Иманаев, Малик Якшембәтов, Әмир Абдразаков эштәрен әлеге көндә йәштәрҙән Булат Йосопов, Дамир Халитов дауам итә.
Башҡортостан киностудияһы фильмдарҙы ике телдә башҡортса һәм русса төшөрәләр.
Туған телдең яңғырауы төп принцип итеп алынғаны ҡыуандыра.
Тәржемә ителгән фильмдарҙың ҡыҙыҡлығы юғала.
Ысынлап та башҡорт кино сәнғәте телевидения Һәм матбуғат ярҙамына мохтаждыр. Әле бөтә телевидения Галивудты рекламалай, ә башҡортса яңы фильмдар ошо ағым араһында юғалмаҫҡа тырыша.
Киностудиябыҙҙың 50-нән ашыу фильмы - нәфис, документаль һәм мультфильмдары тураһында кем белә? Уларҙы бөтә Рәсәй буйлап таратыу мотлаҡтыр.
Икенсенән был яңы фильмдарҙы ауыл ерендә йәшәүсе йәш үҫмерҙәр, ололар рәхәтләнеп үҙ телендә барған фильмдарҙы ҡарап ҡыуанырҙар ине - тигән өмөттә ҡалам мин.
Быйылғы йыл кино йылы, яңынан яңы уңыштар менән килһен ине.
Баш ҡаланың “Родина” кинотеатрында Рәсәйҙә кино йылын асыуға йыйылыусылар “кино геройҙар” булып тарихҡа, йәғни кинояҙмаға инеп ҡалды. Мәҙәниәт министры Әминә Шәфиҡова, тантаны асып, кино оҫталарын, ҡунаҡтарҙы тәбрикләне, йыл дауамында республиканың барлыҡ район һәм ҡалалары буйлап үтәсәк марафонға старт биреүен иғлан итте.
Өфөләр йәш режиссер Айнур Асҡаровтың “Әсә” фильмын, “Пилорама” комедияһын, Рөстәм Юлаевтың “Өс хат”, Таңсулпан Бураҡаеваның “Ике лә генә егет” нәфис фильмдарын, Вилүрә Иҫәндәүләтованың “Тәүбә” документаль, “Уралтау менән айҙың барлыҡҡа килеүе”, “Алдар менән бүре” йәнһүрәттерен ҡараны.
Республиканың Милли музейында иһә “Башортостандың кино тарихы” күргәҙмәһе асылды. Экспонаттар араһында фильм төшөрөү өсөн ҡулланылған тәүге совет телевизоры, кино күрһәтеү, элекке камералар, таҫмалар, монтаж өҫтәле һ.б. бар. Тәүге бащҡорт фильмдарын эшләүсе режиссер Малик Якшимбәтов, оператор Ғилиан Әмировтың тормошона арналған бүлек айырыуса ҡыҙыҡлы.
Башҡортостандағы кино китабының авторы – Радмир менән Рәшит Янгировтар. Улар республикала кино сәнғәтенең таралыуын, уның халыҡ өсөн танһыҡ булыуын, күңел асыу һәм тәрбиә, белем арттырыу сараһы булыуын тасуирлай.
Ә икенсе автор Марсель Ҡотлоғәләмовтың “Тылсымлы нур” китабы Башҡортостан киностудияһының тарихына һәм эшмәкәрлегенә байҡау яһай.
Әммә Башҡортостан тамашасыһына үтә таныш, яҡын, башҡорт теленә тәржемә ителгән нәфис һәм документаль фильмдар хаҡында ике китапта ла бер генә лә һүҙ юҡ.
Тап улар 50йылға яҡын иң төпкөл ауылдарҙа ла ҡәҙерле ҡунаҡ булған. Совет осоронда йылына 15-20 фильм башҡорт теленә ауҙарылып экранға сыға.
Оставьте свой комментарий:
Комментарии:↓ Показать еще коментарии ↓


text:
Республикала йылыта Фото: Андрей Старостин
Республикала йылыта
Республикала йылыта Фото: Андрей Старостин
ӨФӨ, 2015 йыл, 12 май. /«Башинформ» мәғлүмәт агентлығы, Әлим Фәйезов/.
Алдағы көндәрҙә Башҡортостанда көндәр аяҙ, йылы буласаҡ. Башҡортостандың гидрометеорология һәм тирә-яҡ мөхит мониторингы идаралығы мәғлүмәттәре буйынса, уҙған төндә республикала яуым-төшөм булмаған, айырым райондарҙа томан төшкән. Һауа температураһы иртәнге сәғәт 5-тә 2 градус һалҡындан (Балаҡатай районындағы Ямаш метеостанцияһы) 6 градусҡа тиклем йылы (Дүртөйлө һәм Бөрөләге метеостанциялар) ине.
12 майға һауа торошо. Аяҙлы-болотло. Яуым-төшөмһөҙ. Ел үҙгәреүсән, талғын. Һауа температураһы төндә нулдән 5 градусҡаса йылы, урыны менән 4 градус һалҡын, ҡырау төшәсәк, көндөҙ 14-19 градус йылы буласаҡ.


text:
Фото:
Авиация университетында – асыҡ ишектәр көнө
Фото:
Бөгөн Өфө дәүләт авиация техник университетында Асыҡ ишектәр көнө үтә. Республикала ғына түгел, бар Рәсәйҙә алдынғы юғары уҡыу йорттарының береһе иҫәпләнгән уҡыу йортоноң потенциаль абитуриенттары ҡабул итеү ҡағиҙәләре менән танышасаҡ, юғары уҡыу йорто етәкселеге һәм факультеттар, ҡабул итеү комиссияһының яуаплы сәркәтибе, тест үткәреү үҙәге директоры менән осрашасаҡ. Шулай уҡ йәштәр университет буйлап экскурсияла йөрөйәсәк, уҡыу-инновацион үҙәктәрҙе, авиацион двигателдәр музейын ҡараясаҡ.
Мәктәп уҡыусыларын авиация двигателдәре, авиация приборҙар төҙөлөшө, авиацион-технологик системалар, ғәҙәттән тыш хәлдәрҙә һаҡлау факультеттары көтә.
Сара һигеҙенсе уҡыу корпусының ҙур залында сәғәт 14-00-дә башлана.


text:
1 августан пенсиялар арта
Рәсәйҙә 1 августан хеҙмәт пенсияһының страховка өлөшө 7,5 процентҡа күтәрелә. Башҡортостанда был артыу 943 меңдән ашыу пенсионерға ҡағыла.
Рәсәй Пенсия фондының БР буйынса бүлексәһе матбуғат хеҙмәте хәбәр итеүенсә, был инде йыл башынан алып пенсияны өсөнсө тапҡырына арттырыу. Хәтерегеҙгә төшөрөп үтәбеҙ, беренсе индексация 1 мартта үткәйне — хеҙмәт пенсияһының база өлөшө һәм социаль пенсия 8,7 процентҡа арттырылғайны. 1 апрелдән ҡартлыҡ буйынса хеҙмәт пенсияһының страховка өлөшө 17,5 процентҡа артҡайны.
Пенсияны киләһе арттырыу 1 декабргә билдәләнгән — хеҙмәт пенсияһының база өлөшө һәм социаль пенсия 31,4 процентҡа индексацияланасаҡ. Шулай итеп, 2009 йылда пенсиялар дүрт тапҡыр индексацияланасаҡ.
Рәсәй Пенсия фондының БР буйынса бүлексәһе идарасыһы Фоат Хантимеров һүҙҙәренә ҡарағанда, бөтә арттырыуҙар һөҙөмтәһендә республикабыҙҙа ҡартлыҡ буйынса хеҙмәт пенсияһының уртаса күләме 35 процентҡа артасаҡ һәм 6127 һум тәшкил итәсәк. Социаль пенсияның уртаса күләме йыл аҙағына пенсионерҙарҙың йәшәү минимумы күләменә етәсәк.
Пенсиялар һәм башҡа социаль түләүҙәргә 1 августан төбәк буйынса өҫтәмә рәүештә 226 миллион һум талап ителәсәк. Дөйөм алғанда, августан республика буйынса пенсиялар һәм айлыҡ аҡсалата түләүҙәргә сығымдар айына 5,9 миллиард һумдан ашыу тәшкил итәсәк.


text:
Быйыл Башҡортостанда 2 мең 800-ҙән ашыу ут сығыу осрағы теркәлгән
Быйыл Башҡортостанда 2 мең 800-ҙән ашыу ут сығыу осрағы теркәлгән.
Янғындарҙан 200 миллион һум самаһы матди зыян күрелгән. Күп осраҡта, ҡаза эҙемтәләрен бөтөрөү өсөн бюджет ярҙамы талап ителә. Улар күрелгән зыянды тулыһынса ҡапларға мөмкинселек бирмәй. Шуларҙы иҫәпкә алып, Башҡортостандың ғәҙәттән тыш хәлдәр буйынса дәүләт комитеты, халыҡты үҙ милкен страховкалауға өндәү буйынса, башланғыс менән сыға. Аңлатыу эштәре иң башта, халыҡҡа һәм страховка компанияларына йүнәлтелгән.


text:
Вакансиялар йәрминкәһендә Өфөлә 300-ҙән ашыу эш урыны тәҡдим ителде
23 июндә Өфөлә һаулыҡ һаҡлау, мәғариф, финанс өлкәһе һәм ҡалала социаль хеҙмәттәр күрһәтеүсе предприятиелар өсөн вакансиялар йәрминкәһе үтте.
— Өфөнөң 22 предприятиеһы 300-ҙән ашыу эш урыны тәҡдим итте. Әммә беҙҙе ямғырлы көн ҡыйыныраҡ хәлгә ҡуйҙы, уның арҡаһында яңы эш эҙләгән 500 кеше генә йәрминкәгә килде. Шуларҙан йөҙгә яҡын кеше әңгәмәләшеү үтте, яртыһынан ашыуы шунда уҡ эшкә урынлашыуға саҡырыу алды, — тип хәбәр итте Өфөнөң Халыҡ мәшғүллеге үҙәгенең предприятиелар менән бәйләнеш буйынса бүлеге начальнигы Ирина Турчина.
Тәҡдим ителгән вакансиялар араһында табиптар һәм медперсонал, педагогтар, менеджерҙар, һатыусылар һәм һаҡсылар бар ине.
Эшһеҙ граждандар өсөн сираттағы йәрминкә Өфөлә 30 июндә үтәсәк. Үҙҙәренең вакансияларын дәүләткә ҡарамаған милек формаһындағы предприятиелар тәҡдим итәсәк.


text:
Фото:
«Ғәскәровсылар» Ырымбурҙа бөтә Рәсәй халыҡ сәнғәте фестивален асты
Фото:
Фәйзи Ғәскәров исемендәге дәүләт академия халыҡ бейеүҙәре ансамбле Ырымбурҙа үткән «Ырымбур мамыҡ шәле» XXIII Бөтә Рәсәй халыҡ сәнғәте фестивалендә ҡатнашты.
Кисә беҙҙең коллектив фестивалдең дүрт көнлөк программаһын асты. Ырымбур тамашасыһына ансамблдең 70 йыллығына арналған концерт тәҡдим ителде. Унда Башҡортостандың һәм бөтә донъяның мәҙәниәтен сағылдырыусы иң яҡшы номерҙар ингән. Улар араһында Фәйзи Ғәскәров ҡуйған «Биҙрә менән боронғо башҡорт бейеүе», «Тороҡтороусылар», «Бесәнселәр», «Ете ҡыҙ», Хәшим Мостаевтың «Ҡурай сәскәһе», «Шаян ҡыҙҙар» кеүек популяр хореографик композициялар, шулай уҡ молдаван, татар, рус, ҡалмыҡ, белорус бейеүҙәре бар.
Музыкаль форумдың программаһын артабан Ырымбур дәүләт академия рус халыҡ хоры, “Ырымбур мозаикаһы” рус халыҡ инструменттары ансамбле сығыштары, шулай уҡ саҡырылған ҡунаҡтар — «Воля» фольклор ансамбле (Воронеж), «Казачья застава» йыр һәм бейеү ансамбле (Пенза), Игорь Бутман квартеты (Москва) сығыштары дауам итәсәк.
Өҫтәп үтәйек, Фәйзи Ғәскәров исемендәге дәүләт академия халыҡ бейеүҙәре ансамбле Ырымбурҙағы концерты менән Башҡортостан, Силәбе һәм Ырымбур өлкәләренең ҡала һәм ауылдары буйлап барған ун көнлөк гастролдәр турнеһын тамамлай. «Ғәскәровсылар»ҙы алда республикабыҙҙың баш ҡалаһы Өфөлә үтәсәк концерттар көтә.


text:
Өфөнөң «Салауат Юлаев»ын рәнйетеүселәргә ифрат ҙур гонорар вәғәҙә ителгән
Ҡазандың «Ак Барс» клубы етәкселеге үҙенең уйынсыларына Гагарин Кубогының финалында еңгән осраҡта мул бүләк вәғәҙәләй. Хәтерегеҙгә төшөрәбеҙ, Ҡазан клубы — ғәмәлдәге чемпион һәм был трофейҙың хужаһы.
Быйылғы «йыһан» Кубогын яулауҙа уңыш йылмайһа, Ҡазан клубының һәр хоккейсыһының 12 миллион һум күләмендә премия алыуы ихтимал. Был турала «Время новостей» баҫмаһы хәбәр итә. Ә бына Эске эштәр министрлығы хоккей клубының финанс мөмкинлектәре ҙур түгел – «милиционерҙарҙың» һәр уйынсыһының 1,5 миллион һум күләмендә премия алыуы бар.
Бынан алда «барыҫтар», ярымфиналда быйылғы даими чемпионат еңеүсеһен — Өфөнөң «Салауат Юлаев» суперклубын туҡтатып, чемпионлыҡты яҡлауға тәүге аҙымын яһаны –Балашихала финал серияһының тәүге драматик матчында Эске эштәр министрлығы хоккей клубы еңелеүен танырға мәжбүр булды – 2:3.


text:
Төбәктә яңы йәшелсә һәм ит һатыу ихтыяжын ябыу ысулын табырға тырышасаҡтар Фото: Олег Яровиков
Төбәктә яңы йәшелсә һәм ит һатыу ихтыяжын ябыу ысулын табырға тырышасаҡтар
Төбәктә яңы йәшелсә һәм ит һатыу ихтыяжын ябыу ысулын табырға тырышасаҡтар Фото: Олег Яровиков
ӨФӨ, 2015 йыл, 22 июль. /«Башинформ» мәғлүмәт агентлығы, Артур Басиров/.
Башҡортостанда яңы йәшелсә һәм ит һатыу ихтыяжын ябыу ысулын табырға тырышасаҡтар. Ошо маҡсатта бөгөн, 22 июлдә, Өфөлә республика фермерҙары өсөн конференция үтә. Аграрийҙарҙан тыш, осрашыуҙа төбәк сауҙа вәкилдәре, эшкәртеүселәр һәм рестораторҙар — бөтәһе 150-нән ашыу кеше ҡатнаша.
Төбәктең Сауҙа һәм ҡулланыусылар хоҡуҡтарын яҡлау буйынса дәүләт комитетында билдәләүҙәренсә, продукцияны һатыу өсөн күп мәсьәләләрҙе: баҙарҙа ҙур һорау менән файҙаланған аҙыҡ-түлек етештерергә, уны эшкәртергә, төрөргә һәм сауҙа нөктәһенә килтерергә кәрәк. Йыш ҡына фермерҙарҙың быға көсө етмәй.
«Республика етештереүселәре, эшкәртеүселәр һәм сауҙа бергәләп эшләргә тейеш. Әгәр фермер яҡшы продукт етештерһә, ул үҙенең продукцияһын ҡайҙа һаҡлай аласағын, эшкәртәсәген, нисек килтерергә кәрәклеген белергә тейеш. Ҡайһы бер етештереүселәрҙең буш торған биналары бар, икенселәрҙең тауарын һаҡларға урыны юҡ. Беҙҙең бурыс — улар араһында бәйләнеште яйға һалыу», — тине Башҡортостан сауҙа ассоциацияһы рәйесе Виталий Черевков.


text:
Рөстәм Хәмитов: «Философ ул – «цивилизация баҡсасыһы»Фото: Олег Яровиков
Рөстәм Хәмитов: «Философ ул – «цивилизация баҡсасыһы»
Рөстәм Хәмитов: «Философ ул – «цивилизация баҡсасыһы»Фото: Олег Яровиков
ӨФӨ, 2015 йыл, 7 октябрь. /«Башинформ» мәғлүмәт агентлығы, Александр Смирнов/.
7 октябрҙә Конгресс-холда Башҡортостан Башлығы Рөстәм Хәмитов «Философия. Толерантлыҡ. Глобалләштереү. Көнсығыш һәм Көнбайыш — донъяға ҡараштар диалогы» VII Рәсәй философтары конгресын асыуҙа сығыш яһаны.
Философтар конгресын Өфөлә уҙғарыу күп осраҡта Көнсығыш менән Көнбайыштың Башҡортостанда киҫешеүенә бәйле.
Конгреста тикшереләсәк мәсьәләләрҙең әһәмиәте хаҡында һөйләгәндә республика Башлығы философияның планетала гуманистик цивилизация булдырыусы фән булыуын билдәләне.
– Кешелек цивилизацияһы йәш. Шуның менән бергә ул үҫә, нығына, һәм уға ошо йәһәттән ярҙам итергә кәрәк. Философ ул – «цивилизация баҡсасыһы», яуаплы, изге, йәмғиәт өсөн мөһим һәм кәрәкле, – тине төбәк етәксеһе. – Сөнки ғәҙеллек, именлек, гармониялы үҫешеү – кеше өсөн төп ҡиммәттәр.
Рәсәй философтары конгресы 1997 йылдан Рәсәй ҡалалары һәм төбәктәренең классик университетында өс-дүрт йылға бер тапҡыр үткәрелә. Башҡортостан конкурс буйынса һайлап алыуҙа 2009 йылдан ҡатнаша, сөнки Рәсәй философтары йәмғиәтенең Башҡортостан бүлексәһе фәнни ҡеүәте, ғилми эштәрҙең әүҙемлеге һәм ғалимдар һаны буйынса Рәсәйҙә Мәскәү һәм Санкт-Петербург философтары йәмғиәттәренән ҡала өсөнсө урында килә.
Конгреста ҡатнашыу өсөн 1 515 кеше, шул иҫәптән 495 философия фәндәре докторы һәм 620 кандидат, 400 аспирант, студенттар теркәлгән. Улар секция эштәрендә, түңәрәк өҫтәлдәрҙә, симпозиумдарҙа ҡатнашасаҡ. Конгресҡа Рәсәйҙең 95 ҡалаһынан һәм 21 илдән (Төркиә, Бөйөк Британия, Болгария, Иран, Франция, Италия, Бельгия, Азербайжан, Беларусь, Германия, Израиль, Испания, Ҡаҙағстан, Ҡытай, Ҡырғыҙстан, Молдова, Сирия Ғәрәп Республикаһы, Словакия, АҠШ, Үзбәкстан, Украина) ғалимдар килгән.
Рөстәм Хәмитов сығышының тулы стенограммаһы республика Башлығының рәсми сайтында баҫылған.


text:
Шишмә районында билдәле шағир Риф Тойғоновҡа һәйкәл асыласаҡ
ӨФӨ, 2014 йыл, 16 октябрь. /«Башинформ» мәғлүмәт агентлығы, Ләйлә Аралбаева/.
24 октябрҙә Шишмә районының Урта Хәжәт ауылында билдәле башҡорт шағиры, журналист һәм йәмәғәт эшмәкәре Риф Тойғоновҡа ҡәбер ташы асыласаҡ.
Был көндө 2014 йылдың 8 ғинуарында ваҡытһыҙ китеп барған яҙыусыға 68 йәш тулыр ине. Ҡуйы йәшел граниттан һәйкәлдә Риф Тойғоновтың портретын, уның шиғыр юлдарын һәм автографын күрергә мөмкин.
— Уның шиғырҙарында васыят кеүек яңғырарҙай юлдарҙы оҙаҡ эҙләнем. Әлбиттә, ул Башҡортостан, үҙенең халҡы тураһында яҙҙы, әммә бигерәк тә бөтә кешеләргә мөрәжәғәт иткән: «Йәшәгеҙ гел бүләк булып берегеҙгә берегеҙ, ә тормошта һәр кешене әүлиә тип белегеҙ» тигән һүҙҙәре урынлы кеүек тойолдо, — тип һөйләне шағирҙың тол ҡатыны Рәйсә Тойғонова.
Ҡәбер ташын асыуға яҙыусының туғандары, хеҙмәттәштәре, Ырымбур өлкәһенән яҡташтары йыйыласаҡ.
Риф Ғәлим улы Тойғонов 1946 йылда Ырымбур өлкәһенең Ҡыуандыҡ ауылында тыуған. «Совет Башкортостана» гәзитендә, Нуриман һәм Иглин райондары баҫмаларында, «Ағиҙел» журналында, Башҡортостан телевидениеһы һәм радиоһының нәфис тапшырыуҙары редакцияларында, Мәжит Ғафури исемендәге Башҡорт дәүләт драма театрында һәм Өфөнөң «Нур» татар театрында эшләгән. 13 йыл Башҡортостан Яҙыусылар союзы идараһы рәйесе урынбаҫары вазифаһын биләгән, 2012 йылда республиканың Яҙыусылар союзы идараһы рәйесе итеп һайланғайны. Бер нисә шиғри йыйынтыҡтар, пьесалар, повестар авторы. Рәсәйҙең һәм Башҡортостан Республикаһының атҡаҙанған мәҙәниәт хеҙмәткәре тигән маҡтаулы исемдәргә эйә, Сергей Чукмарев һәм Фәтих Кәрим исемендәге премиялар лауреаты.
Һәйкәлде асыу көндөҙ сәғәт 11-ҙә уҙасаҡ.


text:
Мандельброт күплеге
Мандельброт күплеге — комплекс яҫылығында c күплеге нөктәләр өсөн итерация һаны эҙмә-эҙлелеге ҡайҙа осраша. Йәғни мәҫәлән, шул c күплеге өсөн шул ысын R була, бөтәһе натураль n менән |zn|<R тигеҙһеҙлеге үтәп сыға.
Мандельброт күплеге береһе билдәле фракталдан, шулай уҡ төҫлө визуализацияларға арҡала, математикадаң ситенәға.
Беренсе тапҡыр Пьер Фату француз математигы менән үҙенсәлектәрген 1905 йылда. Бенуа Мандельброт профессоры был маҡсатҡа компьютер ҡулланған беренсе кеше менән булған.
Әҙәбиәт[үҙгәртергә | вики-тексты үҙгәртергә]
- Бенуа Мандельброт, Ричард Л. Хадсон (Не)послушные рынки: фрактальная революция в финансах = The Misbehavior of Markets — М.: «Вильямс», 2005. — Б. 400. — ISBN 5-8459-0922-8.


text:
Фото:
Рөстәм Хәмитов велоуҙышта ҡатнашты
Фото:
Кисә Башҡортостан Президенты Рөстәм Хәмитов Халыҡ-ара велосипедсылар көнөнә арналған «1000 велосипедсы көнө» спорт байрамында ҡатнашты. Рөстәм Хәмитов велоуҙышта ҡатнашыусылар менән бергә Ленин исемендәге майҙандан алып Салауат Юлаев исемендәге майҙанға тиклем велосипедта үтте, тип хәбәр иттеләр БР Президентының матбуғат хеҙмәтенән. Юл оҙонлоғо 10 километр тәшкил итте. Өфөлә икенсе тапҡыр үткәрелгән спорт байрамында 1500-ҙән ашыу кеше ҡатнашты.
— Дуҫтар, барығыҙҙы ла байрам менән ҡотлайым. Беҙҙең өсөн, йәғни сәләмәт тормош алып барған, физкультура менән шөғөлләнгән кешеләр өсөн был ысын мәғәнәһендә байрам, — тип мөрәжәғәт итте байрамда ҡатнашыусыларға Рөстәм Хәмитов. – Бөгөн барыбыҙ ҙа, мең велосипедсы, был майҙанда йыйылдыҡ. Мин үҙем яңыраҡ был спорт төрө менән шөғөлләнә башланым. Һеҙҙең менән бергә был араны үтеп, бының нимә икәнен күргем килә. Ә артабан был хәрәкәтте үҫтерәсәкбеҙ. Киләһе йылға – ике мең, артабан биш мең кеше булһын өсөн барыһын да эшләйәсәкбеҙ. Ҡасандыр ярты Өфө мотлаҡ велосипедҡа ултырасаҡ. Был яҡты көн тыуасаҡ, тип уйлайым. Беҙгә ҡалала велосипед юлдары кәрәк, автомобилдәрҙең әҙерәк булыуы кәрәк. Велосипедҡа – эйе! Спортҡа – эйе! Ура!
«1000 велосипедсы көнө» спорт байрамы Өфөлә тәүгә 2011 йылдың майында үткәрелгәйне. Унда Өфөнән һәм күрше райондарҙан 350 кеше ҡатнашты.


text:
Фото:
Рөстәм Хәмитов: «Ғаилә ҡиммәттәре модаға инергә тейеш»
Фото:
Балалы ғаиләләрҙең йәшәү сифатын яҡшыртыу, йәмәғәтселек аңында ғаилә ҡиммәттәренең әһәмиәтен күтәреү демография мәсьәләһен хәл итә ала. Бының өсөн балалы ғаиләләргә социаль ярҙам күрһәтеү сараларын арттырыу, йәш ғаиләләргә, күп балалы һәм ауыр тормош хәлендә ҡалған ғаиләләргә һәр яҡлап ярҙам күрһәтеү зарур. Был мәсьәләләр Ғаиләне, әсәлекте, аталыҡты һәм балалыҡты һаҡлау буйынса ведомство-ара советтың киңәйтелгән ултырышында тикшерелде. Унда Башҡортостан Президенты Рөстәм Хәмитов ҡатнашты.
— Ғаилә, балалар, ғаилә эсендәге мөнәсәбәттәр – мәңге һаҡлана торған ҡиммәттәр. Һәм уларҙың тормошта ниндәй кимәлдә үтәлеүенә кешенең әхлаҡи сәләмәтлеге генә түгел, дөйөм йәмғиәттең дә рухи именлеге бәйле. Шуға күрә ғаилә сәйәсәтенең һөҙөмтәлелеген арттырыу – дәүләт кимәлендәге мөһим мәсьәлә, — тине республика башлығы.
Рөстәм Хәмитов билдәләүенсә, төбәктә демографик хәл яҡшыра, был йүнәлештә ыңғай үҙгәрештәр билдәләнә.
— Һуңғы өс йыл беҙҙә тәбиғи үҫеш күҙәтелә. Былтыр сабыйҙар үлеме – 3 процентҡа тиерлек, әсәләр үлеме 20 проценттан ашыуға кәмегән. Был күрһәткестәр, уртаса ил күрһәткестәре менән сағыштырмаса, беҙҙә яҡшыраҡ, — тип билдәләне Рөстәм Хәмитов.
Әммә шул уҡ ваҡытта республикала тыуым да кәмегән, тип билдәләне республика башлығы. 2010 йылда мең кешегә 14 бала тура килһә, быйыл был һан 13,7 тәшкил итә. Был хәлде яҡшыртыу өсөн бер юлы бер нисә йүнәлештә эҙмә-эҙлекле эш алып барыла. Шулай итеп, Республиканың һаулыҡ һаҡлау өлкәһен яңыртыу программаһы сиктәрендә средстволарҙың дүрттән бер өлөшөнән ашыуы балалар учреждениеларының матди базаһын нығытыуға йүнәлтелә.
Быйылдан башлап, Бөтә донъя һаулыҡ һаҡлау ойошмаһы критерийҙарына ярашлы, республика табиптары срогынан алда тыуған сабыйҙарҙың ғүмере өсөн көрәшәсәк, тине Президент. Хәҙер улар тән ауырлығы ни бары 500 грамм ғына тартҡан сабыйҙарҙы ла ҡотҡарасаҡ.
Рөстәм Хәмитов билдәләгән йәнә бер проблема – аборттарҙың юғары проценты. Шулай итеп, былтыр төбәктә яҡынса 56 мең бала тыуған, ә аборттар һаны 24 меңдән артҡан.
Балалы ғаиләләргә ярҙам итеү сараларының һөҙөмтәлелеген арттырыу киләһе йүнәлеш булып тора, тип билдәләне Президент.
— Бөгөн республикала 560 меңдән ашыу ғаиләнән 170 меңдән ашыуына 20 төр ярҙам күрһәтелә. Федераль ташламаларҙы ла иҫәпкә алғанда, уларҙың һаны яҡынса 30 тәшкил итә, — тине республика башлығы. – Төбәк бюджетынан ғына бындай эшмәкәрлеккә йүнәлтелгән сумма 2 миллиард һумдан ашыу тәшкил итә.
Эшмәкәрлектең өсөнсө йүнәлеше – күп балалы ғаиләләрҙе торлаҡ менән тәьмин итеү. Иҫегеҙгә төшөрәбеҙ, Башҡортостанда 2009 йылдан биш һәм унан да күберәк бала тәрбиәләгән ғаиләләргә торлаҡ сертификаттары тапшырыла, улар ярҙамында 90 күп балалы ғаилә үҙенең торлаҡ шарттарын яҡшыртҡан. Шул уҡ ваҡытта, Президент билдәләүенсә, йәнә 1300-ҙән ашыу бындай ғаилә сиратта тора. Был мәсьәләне хәл итеү өсөн бындай ярҙамдың икенсе варианттарын ҡарау йәки уны халыҡ өсөн ысынында ла аңлайышлы һәм арзан итеү зарур, тип билдәләне Президент.
Әлбиттә, балалы ғаиләләрҙең төрлө категориялары өсөн торлаҡ мәсьәләһен хәл итеү мөмкинлектәре былтырҙан башлап киңәйтелде: баланы тәрбиәгә алыусы ғаиләләргә төбәк әсәлек капиталы түләнә, инвалид бала тәрбиәләгән, шулай уҡ өс һәм унан да күберәк бала тәрбиәләгән ғаиләләргә бушлай ер участкалары бирелә.
Әммә, Рөстәм Хәмитов һүҙҙәренсә, ер участкаларын бүлеү механизмында барыһы ла шыма ғына түгел. Айырыуса республика ҡалаларында һәм Өфөнөң үҙендә. Президент мәсьәләнең ауыр булыуын, әммә уны үтәргә кәрәклеген билдәләне.
Президент иғтибарын йүнәлткән дүртенсе йүнәлеш – балалар хоҡуҡтарын һәм мәнфәғәттәрен яҡлау буйынса эштең һөҙөмтәлелеге.
Бында ла Рөстәм Хәмитов бер нисә категорияны билдәләне. Беренсеһе – ауыр тормош хәлендә булған балалар.
Президент хәбәр итеүенсә, был йүнәлештә күп эштәр башҡарыла. Социаль имен булмаған ғаиләләргә матди ярҙам күрһәтеү, торлаҡ-коммуналь хеҙмәттәр буйынса бурыстарҙы ҡаплау йәһәтенән ярҙам итеү саралары күрелә. 2009 йылдан «балалар ышаныс телефоны» эшләй. Үткән йылда ғына был телефонға 20 мең мөрәжәғәт булған.
Икенсе категория – етем балалар. Был эштә лә ыңғай үҙгәрештәр бар.
— 2009 йылдан етем балалар һаны күпкә кәмене, — тине Президент. – Бындай балаларҙы торлаҡ менән тәьмин итеү мәсьәләләре әүҙемерәк хәл ителә башланы. 2009 йыл менән сағыштырмаса, торлаҡ алған балалар һаны 3,4 тапҡырға артты (2011 йылда – 430 кеше). Финанслау күләмдәре лә 5 тапҡырға тиерлек артты (2011 йылда – яҡынса 370 миллион һум). Шул уҡ ваҡытта бала йорттарынан сыҡҡан үҫмерҙәр өсөн бүленгән ресурстарҙы тулыһынса үҙләштерә алманыҡ. Быйыл үҙләштереү 100 процентлыҡ булырға тейеш.
Етем балаларҙың йорттарына ремонт үткәреү буйынса ла проблемалар бар. Бындай балаларҙың 2 меңдән ашыу фатирынан 800-ҙән ашыуына ремонт талап ителә. Әммә торлаҡҡа ремонт үткәреү республика законы менән ҡаралмаған. Рөстәм Хәмитов парламентарийҙарға етем һәм ата-әсә ҡарауынан мәхрүм ҡалған балаларға социаль ярҙам күрһәтеү буйынса өҫтәмә гарантиялар раҫларға тәҡдим итте.
Бишенсе йүнәлеш балаларҙың ялын, буш ваҡытын ойоштороу һәм уларҙың сәләмәтлеген нығытыу буйынса эштәрҙең һөҙөмтәлелегенә ҡағыла. Республикала 226 үҫмерҙәр клубы эшләй. Уларҙа 40 меңгә яҡын бала, үҫмер һәм йәштәр шөғөлләнә. 2009 йыл менән сағыштырмаса, был күрһәткес 10 процентҡа кәмегән. Балаларға өҫтәмә белем биреү учреждениеларының һаны ла кәмегән – оптималләштереүҙән һуң улар республикала 241 ҡалған.
Рөстәм Хәмитов билдәләүенсә, ҡалған учреждениеларҙың күпселеге тейешле кимәлдә йыһазландырылмаған, ҡыҫынҡы шарттарҙа эшләй, майҙанды ҡуртымға ала. Райондарҙың яҡынса өстән бер өлөшөндә кинотеатрҙар юҡ. Микрорайондарҙа спорт секциялары, спорт майҙансыҡтары етешмәй.
— Был йүнәлештә лә эшләйбеҙ – яңы физкультура-һауыҡтырыу комплекстарын, бассейндар, спорт залдарын асабыҙ. Әммә һүҙ ҙур спорт һәм мәҙәни объекттар тураһында ғына түгел, ә йәшәү урыны буйынса түңәрәктәр, секцияларҙың, спорт, сәнғәт, техник йүнәлештәге студияларҙың күр булыуы хаҡында ла. Ата-әсәләр балаларын урамға сығарғанда, уларҙың ҡайҙа барыуы хаҡында борсолмаһын өсөн. Бындай учреждениеларға матди ярҙам күрһәтеү зарур, — тине Президент.
Республика өсөн күрһәткестәрҙең артыуы, башҡа төбәктәр араһында биләгән урын түгел, ә һәр кешенең, һәр баланың, һәр ғаиләнең бәхете мөһим, тине Президент һүҙен йомғаҡлап.


text:
Йәш уҡытыусылар торлаҡ мәсьәләһен хәл итеүҙә дәүләт ярҙамы аласаҡ
Башҡортостандың йәш уҡытыусыларына торлаҡ төҙөүгә йәки һатып алыуға ипотека кредиттары буйынса проценттарҙы түләүгә киткән сығымдарҙы ҡаплау өсөн социаль түләүҙәр биреләсәк. Бындай тәртип мәғариф өлкәһенең кадрҙар потенциалын нығытыу һәм республика уҡытыусыларына дәүләт ярҙамы күрһәтеү маҡсатында әҙерләнгән.
Был программаға 34 миллион һум күләмендә федераль средстволар йүнәлтелгән, тип хәбәр итә БР Төҙөлөш һәм архитектура буйынса дәүләт комитетының матбуғат хеҙмәте. Башҡортостан Республикаһы өҫтәп 28 миллион һум аҡса күсерә. Федераль һәм республика бюддеттарынан бирелгән средстволар менән идара итеү БР Төҙөлөш һәм архитектура буйынса дәүләт комитетына йөкмәтелгән.
35 йәштән үтмәгән, республиканың дәүләт йәки муниципаль белем биреү учреждениеһында үҙ белгеслеге буйынса эшләгән, иң кәмендә бер йыллыҡ педагогик эш стажы булған һәм, иң мөһиме, йәшәү урыны буйынса урындағы үҙидара органы менән торлаҡ шарттарын яҡшыртыуға мохтаж тип табылған йәш уҡытыусылар дәүләт ярҙамына иҫәп тота ала.
Дәүләт ярҙамы алыу өсөн төп шарт — уҡытыусы дәүләт ярҙамы алғандан һуң дөйөм белем биреү учреждениеһында кәм тигәндә биш йыл эшләргә тейеш.


text:
Фирҙәүес Хисаметдинова Халыҡтар дуҫлығы ордены кавалеры булды
Башҡортостан Президенты Рөстәм Хәмитов үҙенең указы менән Рәсәй Фәндәр академияһы Өфө ғилми үҙәгенең Тарих, тел һәм әҙәбиәт институты директоры Фирҙәүес Хисаметдинованы фән үҫешендә уңышлы эшмәкәрлеге һәм күп йылдар намыҫлы хеҙмәте өсөн Халыҡтар дуҫлығы ордены менән наградланы.
Фирҙәүес Ғилметдин ҡыҙы Хисаметдинова – филология фәндәре докторы, профессор. Рәсәйҙә генә түгел, ә донъяның күп кенә илдәрендә баҫылған ике йөҙләгән ғилми һәм ғилми-методик хеҙмәт авторы. 2005 йылдан алып институт директоры.


text:
Рөстәм Хәмитов Бүздәк районының социаль объекттарында булдыФото: Башҡортостан Башлығының матбуғат хеҙмәте
Рөстәм Хәмитов Бүздәк районының социаль объекттарында булды
Рөстәм Хәмитов Бүздәк районының социаль объекттарында булдыФото: Башҡортостан Башлығының матбуғат хеҙмәте
ӨФӨ, 2015 йыл, 25 май. /«Башинформ» мәғлүмәт агентлығы, Илья Спиридонов/.
Рөстәм Хәмитов Бүздәк районына эш сәфәре барышында социаль объекттарҙы ҡарап сыҡты.
Сергеевка ауылында республика Башлығы 118 койкалыҡ Бүздәк психоневрология интернатының эше менән танышты. 1995 йылдан алып эшләгән медик-социаль учреждениела өлөшләтә йәки тулыһынса үҙ-үҙен хеҙмәтләндереү һәләтен юғалтҡан һәм даими тәрбиәгә мохтаж кешеләр йәшәй.
Интернат директоры Флүз Яппаров һөйләүенсә, бөгөнгө көндә бында 122 кеше. Бер кешене ҡарау көнөнә 682,38 һумға төшә. Ошо сумманың 70 проценты – республика бюджеты, 30 проценты граждандарҙың пенсияһы иҫәбенә тәьмин ителә.
Интернатта 70-тән ашыу кеше эшләй. Уртаса хеҙмәт хаҡы – 16 343 һум, шул иҫәптән табиптарҙыҡы 31 464 һум тәшкил итә.
Интернатта елләтеү ҡоролмаһы эшләмәй, мунса-кер йыйыу комплексының ҡеүәте етмәй, яҡында эсәр һыу юҡ. Рөстәм Хәмитов һыу үткәреү системаһын һәм вентиляцияны, шулай уҡ мунса-кер йыйыу комплексына бер ҡатлы төкәтмәне проектларға ҡушты. Бынан тыш, учреждение шәхси ярҙамсы хужалығын булдырырға ниәтләй. Бүздәк районы хакимиәте ошо йәһәттән ярҙам күрһәтәсәк.
Бүздәк ауылында Рөстәм Хәмитов «Башҡортостан ит компанияһы» яуаплылығы сикләнгән йәмғиәте белгестәренә ҡуртымға биреү өсөн тәғәйенләнгән 21 фатирлы торлаҡ йорт төҙөлөшө барышын тикшерҙе. Бүздәк районы хакимиәте менән берлектә «2014-2017 йылдарҙа ауыл хужалығы биләмәләрен тотороҡло үҫтереү» субсидиялау программаһында ҡатнашыу варианты әҙерләнгән. Ошо программаға ярашлы, компания, үҙ иҫәбенә йорт төҙөп, льготалы шарттарҙа фатирҙарҙы хеҙмәткәрҙәргә ҡуртымға бирә. Параллель рәүештә улар субсидиялау программаһында ҡатнашыуға сиратҡа баҫа ала һәм өс йыл үткәс, республика бюджетынан фатир һатып алыуға субсидия алыу хоҡуғына эйә була.
Төҙөүсе ойошма вәкиле, Башҡортостан Торлаҡ төҙөлөшөн үҫтереү фондының генераль директоры Дамир Миңлебаев һүҙҙәренсә, йорт сафҡа индерелгән, әлеге ваҡытта унда күсенә башлағандар.
Ҡуртымға биреү өсөн торлаҡ төҙөү «Башҡортостан ит компанияһы» өсөн пилот проекты булып тора. Ул уңышлы тормошҡа ашырылған осраҡта, компанияның малсылыҡ комплекстары урынлашҡан райондарҙа шундай объекттар төҙөү ҡарала.


text:
Фото:
Республика кардиологтары өсөн мәктәп-семинар ойошторола
Фото:
16 сентябрҙә Өфөнөң Конгресс-холында республика кардиологтары өсөн «Кардиология яңылыҡтары: рекомендациялар һәм артериаль гипертонияны һәм йөрәктең ишемия ауырыуын дауалау стандарттары» тип аталған мәктәп-семинары үтәсәк. Мәктәптә уҡыуға табип кардиологтар, йөрәк-ҡан тамырҙары хирургтары, терапевтар, шулай уҡ кафедра хеҙмәткәрҙәре, табип-интерндар, Башҡорт дәүләт медицина университеты студенттары саҡырылған.
«Башинформ» агентлығына Башҡортостан Республикаһының Һаулыҡ һаҡлау министрлығынан хәбәр итеүҙәренсә, мәктәптә дәрестәрҙе илдең алдынғы кардиологтары алып барасаҡ. Атап әйткәндә, лекциялар менән Рәсәй артериаль гипертония буйынса медицина йәмғиәте президенты, профессор Ирина Чазова, Сеченев исемендәге Мәскәү медицина академияһының клиник фармакология һәм эске ауырыуҙар пропедевтикаһы кафедраһы профессоры, Мәскәү дәүләт медицина-стоматология университетының факультет терапияһы кафедраһы профессоры Ольга Остроумова сығыш яһаясаҡ.


text:
Төркиәнең Тарсус ҡалаһында Туҡай бульвары асылды
Төркиәнең Тарсус ҡалаһында Ғабдулла Туҡай бульварын асыу тантанаһы булды, унда Башҡортостан Республикаһы Мәҙәниәт министрлығының ТӨРКСОЙ-ҙағы вәкиле Әхәт Сәлихов һәм Татарстан Республикаһы Мәҙәниәт министрлығының ТӨРКСОЙ-ҙағы вәкиле Лилиә Саттарова ҡатнашты.
Ғабдулла Туҡай – башҡорттарҙың һәм татарҙарҙың яратҡан шағиры. Уның әсәһе яғынан Зиннәтулла ҡартатаһы үҙ заманының билдәле шағиры булған.
Билдәле булыуынса, былтыр был ҡалала ТӨРКСОЙ инициативаһы буйынса башҡорт ғалим-шәрҡиәтсеһе Әхмәтзәки Вәлиди Туған исемендәге урам да асылған ине.
Сара «Шарлауыҡ янында» халыҡ-ара поэзия кистәре сиктәрендә үткәрелде. Быйыл был байрамда Башҡортостандан сығыусы педагогия фәндәре докторы, Абай исемендәге Ҡаҙаҡ милли педагогия университетының педагогия кафедраһы профессоры, шағир, ете китап авторы Гриф Хәйруллин ҡатнашты.
Поэзия кистәре барышында шулай уҡ Тарсус ҡалаһы менән Ҡырғыҙ Республикаһының Джелалабад ҡалаһы араһында хеҙмәттәшлек тураһында протоколға ҡул ҡуйылды, ошо ваҡиға айҡанлы Джелалабад урамын асыу тантанаһы ла булды.